title: Saara Aalto

text: Vuonna 2012 Aalto osallistui "The Voice of Finland" -kilpailuun, jossa hän valitsi valmentajakseen Michael Monroen. Hän sijoittui kilpailussa toiseksi häviten niukasti Mikko Sipolalle. Aalto ei sijoituksestaan huolimatta onnistunut saamaan levytyssopimusta. Aalto kertoi käyneensä lukuisten levytysyhtiöiden kanssa neuvotteluja, mutta kaikki vaativat häntä laulamaan suomeksi, mihin hän ei suostunut. Aalto on kuitenkin myöhemmin sanonut, että voisi jatkossa tehdä myös suomenkielistä musiikkia. Kilpailun jälkeen Aalto jatkoi keikkailua ja avasi Blessed with Love -verkkokaupan, jossa myydään ekologisia koruja.


title: Saara Aalto

text: Aallon kolmas albumi "You Had My Heart" julkaistiin 24. toukokuuta 2013. Edellisten levyjen tapaan julkaisijana toimi Yume Records. Levy debytoi Suomen virallisen albumilistan sijalla 43 ja oli siten Aallon uran ensimmäinen listasijoitus. Levyn ensimmäiseksi singleksi valikoitui sen nimikkoraita, joka julkaistiin sekä englanniksi, kiinaksi, että japaniksi. Single ei kuitenkaan saanut juuri laisinkaan radiosoittoa, vaan esimerkiksi YleX:n musiikkipäällikkö Tomi Saarinen totesi, ettei kappale ollut tarpeeksi hyvä erottuakseen joukosta. The Voicen musiikkipäällikkö Jussi Mäntysaari kuitenkin sanoi kappaleen olevan ”parasta mitä Saaralta on tähän mennessä kuultu”.


title: Saara Aalto

text: Toukokuussa 2013 Aalto esiintyi Shanghaissa yhdessä oopperatenori José Carrerasin kanssa. Kuukautta myöhemmin hän esiintyi Shanghain kansainvälisten elokuvajuhlien päätösgaalassa, jota seurasi arviolta noin 800 miljoonaa televisionkatsojaa.


title: Saara Aalto

text: Aallon ensimmäinen kiinankielinen albumi "Ai De Zhu Fu" julkaistiin Suomessa ja Kiinassa 7. syyskuuta 2013. Levylle on valikoitu kappaleita levyiltä "Blessed with Love" ja "You Had My Heart" ja osa kappaleista käännettiin levyä varten kiinaksi. Kiinalainen nettitelevisio LeTV esitti Aallon Svenska Teaternissa järjestämän konsertin viikkoa myöhemmin. Aalto on sanonut digitaalisesti julkaistun levyn olleen pelkkää PR:ää; tavoitteena oli saada hänen nimensä tunnetuksi ja sen myötä saada lisää keikkoja.


title: Saara Aalto

text: Marras-joulukuussa 2013 Aalto järjesti ensimmäisen konserttisalikiertueensa, jolla hän esitti sekä omia että muiden esittäjien talvikappaleita useilla eri kielillä. Konsertti kiersi Kuopiossa, Lahdessa, Oulussa, Järvenpäässä ja Imatralla. Lisäksi Aalto järjesti jälleen yhteisen joulukonserttikiertueen Tomi Metsäkedon sekä sisarensa Suvi Aallon kanssa.


title: Saara Aalto

text: Aalto esiintyi prinsessa Annana joulukuussa 2013 ensi-iltansa saaneen Disneyn animaatioelokuvan "Frozen – huurteinen seikkailu" suomenkielisessä jälkiäänityksessä. Hän esittää sekä hahmon puhe- että lauluosuudet.


title: Saara Aalto

text: Aalto oli osallistujana vuoden 2016 Uuden Musiikin Kilpailussa kappaleellaan ”No Fear”. Hän pääsi jatkoon ensimmäisestä alkukarsinnasta 6. helmikuuta 2016. Finaalissa hän sijoittui toiseksi.


title: Saara Aalto

text: Aalto osallistui Ison-Britannian "The X Factor" -kilpailuun vuonna 2016. Koe-esiintymisessä hän esitti Sian kappaleen ”Chandelier” ja pääsi jatkoon. Aalto läpäisi myös Bootcamp-vaiheen ja jatkoi kuuden tuolin haasteeseen mentorinaan Sharon Osbourne. Kuuden tuolin haasteessa Aalto lauloi Ed Sheeranin kappaleen ”I See Fire”. Esitys ei Osbournen mukaan luonut yhteyttä häneen, jolloin Aalto sai erityismahdollisuuden laulaa uuden kappaleen. Tuolloin Aalto lauloi riskialttiin ranskankielisen ”Je suis malade” -kappaleen, mutta sekään ei muuttanut Osbournen päätöstä, minkä vuoksi Aalto karsiutui kisasta. Aaltoa alusta asti kannustanut ja ylistänyt Nicole Scherzinger päätti kuitenkin käyttää villin korttinsa juuri Aaltoon, joka näin ollen pääsi jatkoon ja jatkoi Judges' houses -vaiheeseen. Los Angelesissa Osbournen kotona kuvatussa Judges' houses -vaiheessa Aalto esitti Abban tunnetuksi tekemän kappaleen ”The Winner Takes It All” ja pääsi jatkoon. Aallon matka jatkui livelähetyksiin, joissa oli mukana Aallon lisäksi enää 11 kilpailijaa. Aallon menestys jatkui edelleen, kun hän pääsi jatkoon kahdesta ensimmäisestä livelähetyksestä. Ensimmäisessä livelähetyksessä hän selvisi jatkoon tuomareiden valinnalla, mutta toisessa livelähetyksessä tuomareiden äänet menivät tasan, jolloin Aalto selviytyi jatkoon alun perin enemmän yleisöääniä saaneena kilpailijana. Lauantaina 22. lokakuuta 2016 esitetyssä 3. livelähetyksessä Aalto esitti islantilaisen Björkin aiemmin esittämän kappaleen ”It’s Oh So Quiet” ja seuraavan päivän tuloslähetyksessä hän pääsi suoraan jatkoon yleisöäänillä. Neljännessä livelähetyksessä Aalto esitti Lady Gagan ”Bad Romance” -kappaleen ja pääsi suoraan jatkoon yleisöäänillä. Viidennessä livelähetyksessä Aalto esitti Girls Aloud -yhtyeen kappaleen ”Sound of the Underground” ja joutui jälleen pudotusuhan alle, mutta selvisi taas jatkoon tuomareiden valitsemana. Kuudennella viikolla, jonka teema oli disko, Aalto esitti Barbra Streisandin ja Donna Summerin kappaleen ”No More Tears (Enough is Enough)” ja meni suoraan jatkoon. Seuraavassa lähetyksessä Aalto esitti "Titanic"-elokuvan tunnuslaulun ”My Heart Will Go On”, jota valmentaja Sharon Osbourne suositteli äänen esittelemiseksi, ja pääsi taas jatkoon. Aalto selvisi kilpailun semifinaaliin eli neljän parhaan joukkoon esitettyään 26. marraskuuta Abban voimakasäänisen ”The Winner Takes It All” -kappaleen ja toisena esityksenään yhdistelmän ”Diamonds Are a Girl’s Best Friend”- ja ”Diamonds Are Forever” -kappaleista. Tuomari Walshin mukaan Abban kappaleen esitys oli yksi parhaimmista X Factorissa koskaan nähdyistä.


title: Saara Aalto

text: Sub-tv-kanava lähetti semifinaalin 3.–4. joulukuuta ja finaalin 10.–11. joulukuuta Suomeen suorina tv-lähetyksinä.


title: Saara Aalto

text: Aallon jouluaiheisina semifinaalilauluina olivat Mariah Careyn ”All I Want for Christmas Is You” sekä Sian ”Chandelier”, jonka hän oli esittänyt jo X Factorin alkukarsinnoissa. Hän selvisi esityksillään kilpailun finaaliin. Kilpailuun kuului esiintyminen artistin kotiseudulla semifinaalin ja finaalin välissä, ja Aalto esiintyikin 5. joulukuuta Helsingissä Senaatintorilla laulamalla neljä kappaletta kymmentuhatpäiselle yleisölle.


title: Saara Aalto

text: Kaksiosaisessa finaalissa Aalto selvisi 10. joulukuuta 2016 kolmesta jäljellä olleesta kilpailijasta ensimmäisenä jatkoon saatuaan eniten ääniä, mutta hävisi 11. joulukuuta ratkaisevassa puhelinäänestyksessä englantilaiselle Matt Terrylle prosenttilukemin 40,4 – 48,5. Lauantaina Aalto esitti Tears for Fearsin kappaleen ”Everybody Wants to Rule the World” ja toisena kappaleena yhdessä Adam Lambertin kanssa duona Queen-yhtyeen ”Bohemian Rhapsody” -kappaleen. Sub-kanavan lähettämää suoraa lähetystä seurasi Suomessa 1 036 000 katsojaa. Sunnuntaina hän esitti ensin Björkin hitin ”It's Oh So Quiet” ja viimeisenä Whitney Houstonin kappaleen ”I Didn’t Know My Own Strength”. Toista finaalilähetystä seurasi Suomessa 1 324 000 katsojaa suorana Sub-kanavalla. Tämä on kanavan katsojaennätys kautta aikojen.


title: Saara Aalto

text: Aalto solmi X Factorin aikana managerointisopimuksen kansainvälisen Roar Global -toimiston kanssa. Hän lähti 23. helmikuuta 2017 alkavalle yhdeksäntoista keikkaa sisältävälle ja maaliskuun puoliväliin saakka kestävälle "X Factor Live Tour 2017"-kiertueelle, jolle pääsi kahdeksan parhaiten kisassa menestynyttä artistia.


title: Saara Aalto

text: Iltalehden lukijat valitsivat Saara Aallon vuoden suomalaiseksi 2016. Joulukuussa 2016 Aalto sai Suomi-palkinnon. Suomi-palkinto on opetus- ja kulttuuriministerin antama tunnustus merkittävästä taiteellisesta urasta. Palkinto perustuu Aallon pitkään uraan, positiiviseen asenteeseen ja siihen, että hän on tuonut suomalaista musiikkiosaamista miljoonien televisionkatsojien silmien eteen esiintyessään Britannian X Factorissa. Tiedotustilaisuudessaan 20. joulukuuta Aalto ilmoitti solmineensa levytyssopimuksen Sony Music Finlandin sekä Sony Music UK:n kanssa. Hän on solminut managerointisopimuksen myös Global Management -nimisen yhtiön kanssa.


title: Saara Aalto

text: Aalto konsertoi Helsingin Hartwall Arenalla 15. huhtikuuta 2017. Spektaakkeliksi kuvailtu megashow kantoi nimeä "In My Wildest Dreams". Saaran kanssa lavalle nousi Britannian X Factorissa Aallon päihittänyt ja voittajaksi kruunattu Matt Terry, Saaran ex-puoliso ja tangokuningas Teemu Roivainen, Saaran sisko Suvi Aalto sekä Michael Monroe, joka oli toiminut Aallon mentorina The Voice of Finlandissa.


title: Saara Aalto

text: Vuonna 2017 Lidl teki kansainvälisen mainoskampanjan, jossa Aalto lauloi niillä 20 kielellä, joita Lidlin markkina-alueilla puhutaan.


title: Saara Aalto

text: Aalto oli yksi Suomen X Factorin neljästä tuomarista yhdessä Michael Monroen, Suvi Teräsniskan ja Mikael Gabrielin kanssa. Hän toimi tyttöjen ryhmän valmentajana.


title: Saara Aalto

text: Helmikuussa 2017 Aalto kertoi yhteistyöstään kirjailija-toimittaja Laura Frimanin kanssa. "Saara Aalto. No fear"-kirja julkaistiin edellä mainitun konsertin yhteydessä jo huhtikuun alussa. Aalto julkaisi lokakuussa 2017 ensimmäisen kappaleensa Britannian X Factoriin osallistumisen jälkeen, nimeltään ”Blue Eyes”.


title: Saara Aalto

text: 7. marraskuuta 2017 Uuden Musiikin Kilpailun 2018 tiedotustilaisuudessa ilmoitettiin Saara Aallon olevan Suomen vuoden 2018 euroviisuedustaja. Lisäksi kerrottiin, että 3. maaliskuuta 2018 järjestettävässä kilpailussa hän esittää kolme kappaletta, joista yksi valitaan yleisö- ja raatiäänien perusteella Suomen edustuskappaleeksi tulevissa Euroviisuissa. Ensimmäinen näistä kappaleista, ”Monsters” ja sen musiikkivideo, julkaistiin 9. helmikuuta 2018. Myöhemmin julkaistiin ehdokaskappaleet ”Domino” ja ”Queens”. Maaliskuussa järjestetyn kilpailun voitti ”Monsters”, joka siten valittiin Aallon edustuskappaleeksi vuoden 2018 Euroviisuihin. Siinä Aalto pääsi finaaliin. Finaalissa Aalto sai 46 pistettä ja sijoittui sijalle 25.


title: Saara Aalto

text: Aallon uusi albumi "Wild Wild Wonderland" julkaistiin 27. huhtikuuta 2018. 16 paikkakuntaa kattava konserttisalikiertue alkaa syksyllä.


title: Saara Aalto

text: Aalto osallistuu Ison-Britannian Dancing On Ice -luisteluohjelmaan vuonna 2019.


title: Saara Aalto

text: Aallon vanhemmat ovat Markus ja Taina Aalto ja pikkuveli pokeriammattilainen Samu Aalto. Aallon pikkusisko on laulaja Suvi Aalto, joka niin ikään nousi julkisuuteen "The Voice of Finland" -laulukilpailusta. Kuvataiteilija ja tv-ohjaaja Eeli Aalto on Aallon isoisä. Aallon setä taas on taikuri Simo Aalto ja serkku vatsastapuhuja Sari Aalto. Saara Aallolla on lisäksi isovelipuoli Mikael.


title: Saara Aalto

text: Aalto seurusteli yhdeksän vuoden ajan Teemu Roivaisen kanssa. Pari on myös työskennellyt yhdessä ja Roivainen on tuottanut Aallon levyjä. Pari erosi alkuvuodesta 2013, mutta Aalto on kuvaillut heidän olevan edelleen parhaita ystäviä.


title: Saara Aalto

text: Toukokuussa 2015 Aalto kertoi olevansa parisuhteessa naisen kanssa. Aallon avopuoliso on naurujoogaohjaaja ja personal trainer Meri Sopanen. He ovat asuneet Järvenpäässä maaliskuusta 2016 lähtien. Seurustelun kaksivuotispäivänä Sopanen kosi Aaltoa ja pari kihlautui 18. elokuuta 2016. Aalto on kertonut avoimesti olevansa homoseksuaali. Hänet valittiin vuoden 2016 QX Gay Gaalassa Vuoden homoksi. Heidän oli tarkoitus mennä naimisiin elokuussa 2018, mutta Aallon kiireistä johtuen häät siirtyvät myöhemmäksi.


title: Brooklyn (kirja)

text: Brooklyn ("Brooklyn)" on irlantilaisen kirjailijan Colm Tóibínin proosateos, joka on ilmestynyt 2009. Se on suomentanut Kaijamari Sivill, ja suomennoksen on julkaissut 2011 Tammi.


title: Brooklyn (kirja)

text: Brooklyn kertoo nuoresta irlantilaisnaisesta Eilis Laceysta, joka joutuu 1950-luvulla lähtemään kotimaastaan Amerikkaan paremman elämän toivossa. Elämä on asettunut, ja Eilis on tutustunut Tonyyn, kun kotimaasta tulee viesti, jonka vuoksi Eilis joutuu palaamaan Irlantiin.


title: Brooklyn (kirja)

text: Nuori irlantilaisnainen Eilis Lacey ei saa työtä 1950-luvun Irlannissa. Hänen vanhempi sisarensa Rose järjestää hänelle tapaamisen New Yorkista tulleen Isä Floodin kanssa. Flood kertoo Eilisille hienoista mahdollisuuksista, jotka odottavat häntä hyvine työllistymismahdollisuuksineen. Niinpä Eilis lähtee New Yorkiin, saa siellä työpaikan tavaratalossa ja ryhtyy samalla opiskelemaan kirjanpitoa. Alun kokemukset ikävässä työssä ja ahdistavassa asuntolassa, jota pitää ankara Madge Kehoe, saavat hänet epäilemään ratkaisuaan. Kirjeet sisarelta Roselta ja veljeltä saavat hänet alkuun levottomaksi, mutta pian hän tottuu oloonsa. Eilis tapaa Isä Floodin järjestämissä perjantaitansseissa nuoren italialaisen putkimiehen Tonyn, johon hän rakastuu. Hän saa ensimmäiset seksuaaliset kokemuksensa, joista tulee myös seurauksia, kun ne tulevat vuokraemäntä rouva Kehoen tietoon.


title: Brooklyn (kirja)

text: Eilis suorittaa opintonsa menestyksekkäästi. Suhde Tonyyn etenee, ja tämä kosii ja esittelee Eilisin perheelleen. Kun Eilis on eräänä päivänä työssä Brooklynissa, Isä Flood tulee kertomaan, että Rose on nukkuessaan kuollut vanhaan sydänvikaansa. Eilis joutuu palaamaan Irlantiin, mutta avioituu Tonyn kanssa salaa ennen lähtöään. Irlantiin päästyään hän sopeutuu nopeasti takaisin vanhaan kyläyhteisöön ja alkaa seurustella paikallisen liikemiehen Jim Farrellin kanssa, johon hän on ollut ihastunut jo ennen lähtöään. Hänen äitinsä haluaisi hänen jäävän Irlantiin ja menevän Jimin kanssa naimisiin. Eilis ei kerro perheelleen eikä ystävälleen jo solmimastaan avioliitosta. Hän viivyttelee paluuta Yhdysvaltoihin venyttämällä lähtöään ja ottamalla tilapäistyön. Hän säästää Tonyn kirjeet avaamattomina, sillä hänestä tuntuu ajoittain, ettei hän enää rakasta tätä.


title: Brooklyn (kirja)

text: Lopulta paikallinen joka paikkaan nenänsä työntävä neiti Kelly kertoo Eilisille tietävänsä tämän salaisuuden, sillä Madge Kehoe on hänen serkkunsa, ja jotenkin tarina on kulkeutunut hänelle New Yorkista. Tästä muodostuu Eilisille käännekohta.Hän varaa heti paluumatkan, kertoo äidilleen totuuden ja lähettää Jimille viestin hyvästi lähtiessään taksilla satamaan.


title: Brooklyn (kirja)

text: Toisin kuin liioitteluun helposti sortuva amerikkalainen suhtautuminen irlantilaisten siirtolaisuuteen, Tóibínin teos on yhdysvaltalaiskriitikon mukaan hillitty ja vähäeleinen. Tarkkanäköisessä kuvauksessaan Tóibín onnistuu ilmaisemaan Eilis Laceyn tarinan keskeisen kaksinaisuuden. Tóibínin kykyä kuvata amerikkalaisen yhteiskunnan muuttumista 1950-luvulla kiitetään.


title: Brooklyn (kirja)

text: Kriitikko Tapio Lahtinen kiittää suomennosta sanoen että valtionpalkinnon äskettäin saaneen Kaijamari Sivillin nimi jo takaa laadun. Pohjolan Sanomien Seppo Turunen ihmettelee, miten niin kulmikkaan näköinen ihminen osaa kirjoittaa niin kauniin teoksen. Hän esittää hiljaisia kysymyksiä, joita on vaikea ilmasita sanoin mutta joiden pohtiminen tekee meistä ihmisiä. Hannu Waarala liittää Tóibínin siihen anglosaksisen kirjallisuuden krijailijoiden joukkoon, joilla on ainutlaatuinen kyky kuvata naisen sielunelämää. Näihin hän laskee muun muassa Henry Jamesin, F. Scott Fitzgeraldin ja Truman Capoten.


title: Brooklyn (kirja)

text: Teokselle "Brooklyn" on myönnetty vuoden 2009 Costa-palkinto, ja se oli ehdokkaana vuoden 2011 Impac Dublin -palkinnon saajaksi ja vuoden 2009 Booker-palkinnon saajaksi.


title: Viking Press

text: Viking Press on yhdysvaltalainen kirjankustannusyhtiö, joka on vuodesta 1975 kuulunut Penguin Groupin omistukseen. Sen perustivat New Yorkissa 1925 Harold K. Guinzburg ja George S. Oppenheim.


title: Viking Press

text: Kustannusyhtiö on julkaissut monien merkittävien kirjailijoiden teoksia. Neljä sen kirjailijaa on saanut Nobelin kirjallisuuspalkinnon


title: Viking Press

text: Kustantamon kirjailijoiden saamia merkittäviä palkintoja:


title: Sankt Bernhardin tunneli

text: Sankt Bernhardin tunneli on Alppien läpi kulkeva, Italian ja Sveitsin rajalla sijaitseva maantietunneli. Tunneli on 5 798 m pitkä. Tunneli otettiin käyttöön vuonna 1964.


title: Sankt Bernhardin tunneli

text: Tunnelin kautta kulkee eurooppatie E27 Sveitsin Martignystä Italian Aostaan. Tunnelireitti on käytössä ympäri vuoden. Tunnelin kautta kulkee vuosittain noin 0,6 miljoonaa autoa, joista 50 000 on kuorma-autoja.


title: Stary Żuraw

text: Stary Żuraw ("Vanha nosturi") on Gdańskissa Puolassa sijaitseva keskiaikainen nosturi. Ensimmäiset maininnat on vuodelta 1363. Sitä pidetään maailman vanhimpana toimintakuntoisena nosturina. Nosturilla purettiin muun muassa hansakauppiaiden laivoja 1440-luvulla. Käyttövoimana nosturilla olivat suuret puiset oravanpyörät, joita orjat polkivat. Nykyään koneisto on rekonstruoitu.


title: Postal III

text: Postal III on Running with Scissorsin ja Akellan kehittämä kolmannen persoonan ammuntapeli. Se julkaistiin Windowsille 23. marraskuuta 2011.


title: Postal III

text: "Postal III:sta" kehitettiin työnimellä "Postal 3: Catharsis" 18. lokakuuta 2006 asti, jolloin sen nimi vaihdettiin nykymuotoonsa. Alun perin pelistä suunniteltiin Windows-version lisäksi myös PlayStation 3- ja Xbox 360 -versioita, mutta ne ovat viivästyneet budjettisyistä.


title: Postal III

text: "Postal III" sai hyvin negatiivisen vastaanoton. Metacritic antaa pelin pistekeskiarvoksi 24/100 pistettä perustuen 19 arvosteluun, joista 18 on negatiivisia.


title: Hanna (elokuva)

text: Hanna on vuonna 2011 ensi-iltansa saanut elokuva. Se on toimintatrilleri, jonka on ohjannut Joe Wright ja jonka pääosissa näyttelevät Saoirse Ronan, Eric Bana ja Cate Blanchett.


title: Hanna (elokuva)

text: Marissa Wiegler (Cate Blanchett) on kostonhimoinen CIA-agentti, Erik Hellerin ex-esimies ja säälimätön tappaja. Marissan tavoite on surmata toinen CIA-agentti, Erik Heller (Eric Bana), jonka tytär Hanna puolestaan aikoo tappaa Marissan. Hannan motiivi Marissan surmaan on kosto äitinsä kuoleman puolesta.


title: Hanna (elokuva)

text: Hanna on pienestä pitäen koulutettu varomaan, metsästämään ja ennen kaikkea taistelemaan. Hän asuu korvessa isänsä kanssa. Hanna pitää kauniina ja uskomattomana kaikkea mikä on muille aivan normaalia. Hanna lähtee isänsä kanssa suorittamaan tehtävää. Matkan aikana Hanna saa ystävän. Vaarallisten käänteiden jälkeen Hanna oppii itsestään, isästään ja menneisyydestään yhtä ja toista.


title: Hanna (elokuva)

text: Elokuvan kuvauspaikkoihin kuului Kuusamo Pohjois-Suomessa sekä useat paikat Saksassa, kuten Bad Tölz, Hampuri, Filmstudio Babelsberg sekä hylätty huvipuisto Spreepark Berliinissä. Elokuvaa kuvattiin myös Ouarzazatessa ja Essaouirassa Marokossa. Lämpötila Suomen kuvausten aikana laski joskus jopa 33 pakkasasteeseen, mutta Ronan sanoi "Suomi toi uusia näkökohtia tarinaan. Olimme kuvaamassa jäätyneellä järvellä lumenpeitossa olevien mäntyjen ympäröimänä." Suurin osa kuvauksista tapahtui Filmstudio Babelsbergissa Potsdamissa, Saksassa. Aiemmin Danny Boyle ja Alfonso Cuarón oli liitetty elokuvan ohjaajiksi, mutta myöhemmin varmistui Joe Wrightin tulo ohjaajaksi.


title: Hanna (elokuva)

text: Elokuvan tarinan ja käsikirjoituksen teki Seth Lochhead, kun hän samalla opiskeli elokuvakäsikirjoitusta Vancouverin elokuvakoulussa.


title: Hanna (elokuva)

text: Nyt-liitteessä kolme kriitikkoa antoi elokuvalle pistekeskiarvon 2,7 viiden ollessa maksimi.


title: John Tripp

text: John Tripp (s. 4. toukokuuta 1977 Kingston, Ontario, Kanada) on kanadalais-saksalainen jääkiekkoilija, pelipaikaltaan laitahyökkääjä. Hän edustaa DEL-seura Kölner Haieta.


title: Beiqing chengshi

text: Beiqing chengshi on taiwanilainen elokuva vuodelta 1989. Se palkittiin Venetsian elokuvajuhlilla kultaisella leijonalla. Elokuva sijoittuu vuosiin 1945–1949 ja kertoo yhden perheen silmin nähtynä vaikeasta ajasta, jolloin kiinalaismieliset tukahduttivat brutaalisti Taiwanin itsenäisyysliikkeen.


title: Pandoran lipas (elokuva)

text: Pandoran lipas on G. W. Pabstin ohjaama saksalainen elokuva vuodelta 1929. Se kertoo nuoren naisen seksuaalisuuden heräämisestä. Sitä pidettiin aikanaan uskaliaana mutta tyylikkäänä.


title: Thérèse (elokuva)

text: Thérèse on Alain Cavalier'n ohjaama ranskalainen elokuva vuodelta 1986. Se käsittelee pyhää Thérèseä, jota näyttelee Catherine Mouchet.


title: Thérèse (elokuva)

text: Thérèse Martin oli karmeliittanunna, joka kuoli tuberkuloosiin 24-vuotiaana 1897. Hänet kanonisoitiin 28 vuoden kuluttua kuolemasta, ja hänen omaelämäkertansa "Pieni tie" on maailman myydyimpiä kirjoja. Cavalier esittää elokuvassa Thérèsen elämän minimalistiseen tyyliin ja lyhyinä kohtauksina.


title: Thérèse (elokuva)

text: "Thérèse" palkittiin useilla palkoinnoilla kotimaassaan Ranskassa. Cannesin elokuvajuhlilla se sai tuomariston palkinnon, ja sille myönnettiin kuusi Ranskan elokuva-akatemian César-palkintoa. "Thérèse" palkittiin parhaana elokuvana, ja Cavalier sai Césarin parhaana ohjaajana sekä parhaasta alkuperäisestä käsikirjoituksesta.


title: Murhaaja keskuudessamme

text: Murhaaja keskuudessamme on saksalainen elokuva vuodelta 1946. Se kertoo keskitysleirillä työskennelleen lääkärin omantunnontuskista. Se, että elokuvassa ei suoraan viitata juutalaisiin eikä heidän kohtaloonsa natsien käsissä, kertoo Saksan mielentilasta sodan jälkeen.


title: Ottavio Bianchi

text: Ottavio Bianchi (6. lokakuuta 1943 Brescia, Italia) on italialainen entinen jalkapalloilija ja jalkapallovalmentaja. Hän pelasi ja valmensi koko uransa Italiassa. Hänen parhaat saavtuksensa tulivat Napolissa, jossa hän saavutti valmentajana Scudetton, Italian cupin voiton sekä UEFA Cupin voiton. Hän pelasi Italian maajoukkueessa kaksi ottelua vuonna 1966.


title: Aikatauluis

text: Aikatauluis on Vitun kova ääni -nimisen rap-duon 20. huhtikuuta 2011 julkaistu ensimmäinen pitkäsoitto. Albumin julkaisi 3rd Rail Music, ja sen kappaleista "Uhusia" ja "Harson läpi" on julkaistu musiikkivideot. "Aikatauluis" sijoittui Suomen virallisen albumilistan 48. sijalle.


title: Kiekkorauskut

text: Kiekkorauskut (Urolophidae) on rustokalaheimo, jonka lajeja tavataan Tyynellämerellä.


title: Kiekkorauskut

text: Kiekkorauskujen heimoon luetaan kuuluvaksi kaksi sukua "Urolophus" ja "Trygonoptera" ja lajeja näissä on yhteensä vähintään 24. Joskus näitä sukuja pidetään synonyymeinä. Aikaisemmin heimoon luettiin kuuluvaksi myös Yhdysvaltain Tyynenmerenrannikolla ja Atlantissa tavattavat "Urotygon"- ja "Urobatis"-sukujen lajit. Nykyään ne kuitenkin useimmiten sijoitetaan Urotrygonidae-heimoon.


title: Kiekkorauskut

text: Kiekkorauskut ovat melko pieniä rauskuja ja ovat pituudeltaan yleensä alle 76 senttimetriä. Ruumis on litteä ja leveät rintaevät antavat sille pyöreän tai soikean muodon. Pyrstö on pitkähkö ja siinä on yksi tai useampia sahalaitaista myrkyllistä piikkiä. Lajien suu on pieni ja hampaat ovat pienet eivätkä levymäiset kuten monilla muilla rauskuilla. Kalat ovat vivipaarisia.


title: Kiekkorauskut

text: Kiekkorauskuja tavataan Tyynenmeren länsiosista. Lajit elävät merenpohjalla usein osittain hiekkaan hautautuneena, kivikkopohjilla tai kasvillisuuden joukossa. Kiekkorauskulajien ravintoa ovat kalat, katkaravut ja madot.


title: Majava (elokuva)

text: Majava ("The Beaver") on 20. toukokuuta 2011 ensi-iltansa saanut komedia- ja draamaelokuva, jonka on ohjannut Jodie Foster ja jonka pääosassa näyttelevät Mel Gibson, Anton Yelchin ja Jodie Foster.


title: Majava (elokuva)

text: Elokuva kertoo masentuneesta leluliikkeen johtajasta, joka alkaa käyttää majava-käsinukkea kommunikoidakseen paremmin perheensä kanssa.


title: Majava (elokuva)

text: Nyt-liitteen viisi kriitikkoa antoivat elokuvalle pistekeskiarvon 2,2.


title: Salem Saeed

text: Salem Abdullah Awadh Saeed (s. 1. tammikuuta 1984) on jemeniläinen jalkapalloilija, pelipaikaltaan maalivahti. Hän edustaa seuratasolla Al-Hilal Al-Sahilia. Saeed on pelannut maajoukkueessa yhdeksän ottelua, joista neljä .


title: Pyöveli (elokuva)

text: Pyöveli on espanjalainen elokuva vuodelta 1963. Sen ohjaajan Luis García Berlangan ura huipentui tähän komediaan, jossa nuori mies päätyy julkiseksi pyöveliksi vasten tahtoaan. Elokuva on koomisesta sävystään huolimatta suunnattu kuolemanrangaistusta vastaan, ja Francon hallinto yritti aikoinaan sensuroida sitä.


title: Salaam Bombay!

text: Salaam Bombay! on intialainen Mira Nairin ohjaama elokuva vuodelta 1988. Se palkittiin Cannesin elokuvajuhlilla Kultaisella kameralla. Se kertoo pienen pojan rankasta elämästä Bombayn kaduilla.


title: Salaam Bombay!

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Montserrat Pujol

text: Montserrat Pujol Joval (s. 27. huhtikuuta 1979 Andorra la Vella) on andorralainen entinen yleisurheilija, joka kilpaili pikajuoksussa, moniotteluissa, pika-aitajuoksussa, pituushypyssä, kolmiloikassa, kuulantyönnössä ja keihäänheitossa. Hän edusti seuratasolla CAV Andorraa. Pujol pitää hallussaan yhtätoista henkilökohtaista maansa ennätystä, joista seitsemän on ulko- ja neljä sisäratojen ennätyksiä


title: Montserrat Pujol

text: Pujol osallistui MM-kisoihin ensimmäistä kertaa vuonna 2001, jolloin hän oli 100 metrillä alkueränsä kuudes ajalla 13,38 sekuntia. Hän kilpaili samassa lajissa myös Helsingin kisoissa 2005, joissa hän putosi jälleen ensimmäisellä kierroksella taitettuaan matkan ajassa 13,01. Pujol osallistui 60 metrin kilpailuun sisäratojen MM-kisoissa 2006, muttei päässyt alkueristä jatkoon. Hän juoksi olympialaisissa kerran, Pekingissä 2008. Tuolloin hän oli 100 metrillä alkueränsä seitsemäs ajallaan 12,73.


title: Euran kunnankirjasto

text: Euran kunnankirjasto koostuu Euran pääkirjastosta ja neljästä sivukirjastosta.


title: Euran kunnankirjasto

text: Ensimmäinen kirjasto Euran seuduilla perustettiin ilmeisesti vuoden 1852 vaiheilla. Vanhimmat arkistossa olevat kirjastoa koskevat asiakirjat ovat vuodelta 1863. Nämä asiakirjat olivat Euran kirkon (Euran kirkko) vintiltä löytyneitä kuulutuksia. Sen sijaan näistä asiakirjoista ei käy ilmi, mikä yhteisö on ylläpitänyt kirjastoa. Jotkut tiedot viittaavat seurakuntaan. G. W. Homén oli kirkkoherra, ja tarkastukset pidettiin kirkon tiloissa. Tiedossa on myös, että Johan Sunell oli koulumestari ja lukkari sekä aloitti vuonna 1863 työn kirjastonhoitajana.


title: Euran kunnankirjasto

text: Kirjaston alkuaikoina kirjojen määrä kirjastossa oli 70:n paikkeilla. Kun kirjastoa on järjestetty 1895, kirjoja oli 452. Kirjastossa oli 1880-luvulla toiminut myös lukusali.


title: Euran kunnankirjasto

text: Kirjaston ensimmäiset säännöt ovat vuodelta 1882. Kirkonkylän (ja Naarjoen) kirjastot on julistettu kunnan omiksi vuonna 1912. Tuolloin kirjastokomitea oli jo ehdottanut järjestelmää, jossa oli kantakirjasto, kylien piirikirjastot ja lastenkirjastot. Kantakirjaston pöytäkirjat alkavat vuodelta 1914. Samalta vuodelta on myös kirjastojen yleiset säännöt.


title: Euran kunnankirjasto

text: Kansakoulujen oppilaskirjastot on siirretty kunnan kirjaston hoitoon 1964. Piirikirjastojen johtokunnat on lakkautettu 1962, jolloin kirjastotoimi siirtyi kokonaan kirjastolautakunnalle.


title: Euran kunnankirjasto

text: Naarjoen kirjaston vanhimmat asiakirjat ovat vuodelta 1890. Naarjoen sivukirjaston toimikausi oli 1890-1896.


title: Euran kunnankirjasto

text: Kauttuan kirjasto toimi Kauttualla vuodesta 1951 vuoteen 1987. Kirjasto kamppaili tilaongelmien kanssa ja muun muassa vuonna 1989 kirjasto jouduttiin pitämään suljettuna. Toimipaikka oli vuokrattuna. Kauttuan kansakoulun oppilaskirjasto siirrettiin Kauttuan kirjastoon 1966. Uuden Euran pääkirjaston valmistuttua Kauttuan kirjasto lakkautettiin ja kirjat siirrettiin pääkirjastoon.


title: Euran kunnankirjasto

text: Vallin sivukirjasto 1954 vuoteen 1969.


title: Euran kunnankirjasto

text: Kahalan sivukirjasto toimi vuodesta 1962 vuoteen 1969.


title: Euran kunnankirjasto

text: Pääkirjasto on ajan saatossa toiminut useissa paikoissa. Ennen kunnan omistukseen tuloa kirjasto toimi kirjaston hoitajan kotona tai kansakoululla. Myöhäisempiä toimipaikkoja ovat olleet muun muassa paloasema, Kirkonkylän vanha koulu ja kunnantalon siipeen rakennettu kirjasto.


title: Euran kunnankirjasto

text: Pääkirjasto sijaitsee Satakunnankadun varrella ja itse kirjastotalo valmistui lokakuussa 1989. Rakennuksessa on kirjastotiloja ja näyttely- ja kokoustiloja yhteensä 1020 neliömetriä. Kirjastotalossa on myös esillä eri taiteilijoiden taidetta.


title: Euran kunnankirjasto

text: Kirjaston kokoelma käsittää noin 70 000 kirjaa, noin 6 000 musiikkiäänitettä, noin 900 nuottia ja yli 2 800 DVD-levyä. Noin sataa sanoma- ja aikakauslehteä voi lukea kirjaston lehtilukusalissa.


title: Euran kunnankirjasto

text: Kirjaston aineisto on järjestetty aiheittain ryhmiin ja luokkiin yleisten kirjastojen luokitusjärjestelmän mukaan. Luokkanumero määräytyy kyseisen olevan teoksen aiheen mukaan. Kirjaston aineisto jakautuu kymmeneen pääluokkaan ja luokat on tarpeen mukaan vielä jaettu alaluokkiin. Toisaalta kaikki luokat eivät ole käytössä.


title: Euran kunnankirjasto

text: Kaunokirjallisuusaineistosta, luokka 84.2, on tehty alaryhmiä jotka ovat dekkarikirjallisuus, fantasiakirjallisuus, eräromaanit, sotaromaanit, huumorikirjallisuus, novellit, isotekstiset kirjat sekä selkokirjat. Näistä dekkarikirjallisuus, fantasiakirjallisuus, novellit, erä-, ja sotaromaanit ovat sijoitettu niin sanottuun kamariin, kirjaston eteläsiipeen. Kamariin on myös sijoitettu runot ja näytelmät sekä kotiseutukokoelma.


title: Euran kunnankirjasto

text: Lasten ja nuorten osastolla on kuva-, satu-, ja runokirjoja, romaaneja, tietokirjoja, sarjakuvia, VHS-kasetteja sekä CD- ja DVD-levyjä.


title: Euran kunnankirjasto

text: Kirjallisten teosten ja audiovisuaalisen aineiston lisäksi kirjaston asiakkaiden käytössä on myös tietokoneita Internetin ja tietokantojen selailuun sekä kopiokone ja tutkijanhuone.


title: Euran kunnankirjasto

text: Pääkirjastossa on myös esillä erikoiskokoelma. Geologi Pentti Eskolan (1883-1964) kirjakokoelma saatiin Euran kirjastoon lahjoituksena.


title: Euran kunnankirjasto

text: Pentti Eskola syntyi Honkilahdella ja teki elämäntyönsä Helsingin yliopistossa. Siellä hän toimi geologian ja mineralogian professorina 1924 ja 1953 välisinä vuosina. Joka viides vuosi jaetaan myös Suomen Geologinen Seuran 1963 perustama Eskola-mitali. Eskolan kirjalliseen tuotantoon kuuluu sekä yleistajuisia että tieteellisiä kirjoituksia. Tehtyään väitöskirjansa Eskola nousi maailman geologien eturiviin ja vaikutti suuresti geologian sanastoon.


title: Euran kunnankirjasto

text: Hinnerjoen kirjasto


title: Euran kunnankirjasto

text: Hinnerjoen kirjasto (Hinnerjoki) sijaitsee Hinnerjoen koulun välittömässä läheisyydessä. Kirjaston kokoelma sisältää noin 7 000 nidettä, joista lasten ja nuorten kirjoja on noin 3 000. Asiakkaiden käytössä on myös noin 20 sanoma- ja aikakauslehteä.


title: Euran kunnankirjasto

text: Laajemman aineiston saatavuus on varmistettu viikoittaisilla kuljetuksilla pääkirjaston ja Hinnerjoen kirjaston välillä. Aineiston monipuolistamista edesauttaa myös vaihtuvat siirtokokoelmat jotka järjestetään pääkirjastosta käsin.


title: Euran kunnankirjasto

text: 28.11.2016 alkaen Hinnerjoen kirjasto on auki omatoimisesti. Sisään pääsee kirjastokortilla ja pin-koodilla. Henkilökunta on paikalla kerran viikossa.


title: Euran kunnankirjasto

text: Honkilahden kirjasto


title: Euran kunnankirjasto

text: Honkilahden kirjaston (Honkilahti) kokoelma sisältää noin 5 400 nidettä. Viikoittaisia kuljetuksia on myös Honkilahden ja pääkirjaston välillä. Vaihtuvia siirtokokoelmia on myös Honkilahdella.


title: Euran kunnankirjasto

text: 4.1.2016 alkaen Honkilahden kirjasto on auki omatoimisesti. Sisään pääsee kirjastokortilla ja pin-koodilla. Henkilökunta on paikalla kerran viikossa.


title: Euran kunnankirjasto

text: Kiukaisten kirjasto


title: Euran kunnankirjasto

text: Kiukaisten kirjasto (Kiukainen) sijaitsee aivan Kiukaisten keskustassa Eurakoskentien varrella.


title: Euran kunnankirjasto

text: Kirjaston kokoelmassa on noin 19 000 nidettä. Aikuisille kuin myös lapsille ja nuorille on tarjolla kauno- ja tietokirjallisuutta sekä CD- ja DVD-levyjä sekä sanoma- aikakauslehtiä. Kuljetukset pääkirjaston ja Kiukaisten kirjaston välillä parantavat aineiston saatavuutta.


title: Euran kunnankirjasto

text: Panelian kirjasto


title: Euran kunnankirjasto

text: Panelian kirjasto sijaitsee Panelian keskustassa Mäkiläntiellä.


title: Euran kunnankirjasto

text: Kirjaston kokoelmassa on noin 19 000 nidettä. Aikuisille ja lapsille ja nuorille on tarjolla , aivan kuin Kiukaisten kirjastossakin, kauno- ja tietokirjallisuutta sekä CD- ja DVD-levyjä. Sanoma- ja aikakauslehtiä tilataan vuosittain noin 30.


title: Euran kunnankirjasto

text: Aineiston saatavuutta varmistavat kuljetukset pääkirjaston ja Panelian kirjaston välillä.


title: Euran kunnankirjasto

text: Panelian kirjasto muuttui omatoimikirjastoksi 10.6.2017.


title: Euran kunnankirjasto

text: Euran kirjasto kuuluu niin sanottuun Satakirjastojärjestelmään. Satakirjastot-järjestelmään kuuluu 21 kirjastoa. Satakirjastot on Suomen ensimmäinen koko maakunnan kattava kirjastojärjestelmä.


title: Euran kunnankirjasto

text: Jos asiakas löytää jonkun teoksen jota ei löydy Euran kirjaston kokoelmasta, se voidaan varata muista Satakirjastoista. Kuljetukset kaksi kertaa viikossa mahdollistaa niteen nopean toimituksen.


title: Rotanloukku

text: Rotanloukku on intialainen elokuva vuodelta 1981. Elokuva kertoo Keralan alueen maaseudun rakennemuutoksesta. Keski-ikäinen maanomistaja seuraa voimattomana valtansa ja kartanonsa luhistumista. Elokuva näytettiin Cannesin elokuvajuhlilla.


title: Hipsteri

text:
Hipsteri () on slangisana, jota on 2000-luvulla käytetty väljästi kuvaamaan kaupunkilaista alakulttuuria, johon kuuluu indie-musiikin harrastaminen ja grungen tavoin työväenluokkainen pukeutuminen.
Yleensä hipstereiksi kutsutaan nuoria aikuisia, jotka noudattavat uusia, vielä valtavirtaan kuulumattomia trendejä käyttäytymisessään ja pukeutumisessaan. Hipsterit lainaavat ja yhdistävät aiempien nuoriso- ja vaihtoehtokulttuurien vaikutteita, usein ironisesti.


title: João N'Tyamba

text: João N'Tyamba (s. 20. maaliskuuta 1968 Zimbambi) on angolalainen entinen yleisurheilija, joka kilpaili keski- ja pitkien matkojen juoksussa.


title: João N'Tyamba

text: N'Tyamba osallistui peräti kuusiin olympialaisiin. Hän oli mukana kisoissa ensimmäistä kertaa Soulissa 1988, jossa hän juoksi 800 metrillä, mutta putosi jo ensimmäisellä kierroksella. Hän pääsi samassa lajissa välieriin Tokion MM-kisoissa 1991. N'Tyamba kilpaili 800 metrin lisäksi myös 1 500 metrillä Barcelonan kisoissa 1992, muttei päässyt jatkoon kummassakaan lajissa. Hän osallistui vain 1 500 metrille Atlantan olympialaisissa 1996 ja sijoittui alkuerässään yhdeksänneksi.


title: João N'Tyamba

text: N'Tyamba vaihtoi pitemmälle matkalle ja osallistui 10 000 metrin kilpailuun vuoden 1997 MM-kisoissa, mutta alkueriin. Hän oli samassa lajissa kolmastoista Sevillan MM-kisoissa 1999 ja sijoittui seitsemänneksitoista maratonilla Sydneyn olympialaisissa seuraavana vuonna. N'Tyamba oli kahdeskymmenes kymmenen kilometrin matkalla MM-kisoissa 2001, mutta kilpaili maratonilla vuosien 2004 ja 2008 olympialaisissa. Hän oli maansa lipunkantaja Pekingin kisojen avajaisissa 2008.


title: Anti-intellektualismi

text: Anti-intellektualismi on vihamielisyyttä älymystöä ja intellektualismia kohtaan. Julkisessa keskustelussa anti-intellektualistit esittävät itsensä tavallisen kansan edustajana ja poliittisen ja akateemisen elitismin vastustajina. Älymystön esitetään vieraantuneen tavallisen kansan asioista ja ongelmista.


title: Kuchit

text: Kuchit eli kuchi-paimentolaiset ovat afganistanilainen pataaniheimo. Heimon pääelinkeino on ollut karjankasvatus. He ovat kasvattaneet aaseja, lampaita, vuohia, hevosia ja kameleita, joista saatavilla tuotteilla he ovat vaihtaneet tarvitsemiaan tavaroita. Kuchit tarjosivat kuljetuspalveluja ja kauppasivat muun muassa teetä. Elämäntapa on vähitellen väistynyt tieverkoston kehittyessä, kun rekat ovat vieneet työt kameleilta. Monet ryhtyivät maanviljelijöiksi. Heidän määräänsä ovat vähentäneet myös viime vuosikymmenien sodat sekä vuosien 1971–1972 ja 1998–2002 kaksi kuivuusjaksoa, jotka verottivat karjaa.


title: Kuchit

text: Kuchit ovat Afganistanin suurin maan sisäinen pakolaisryhmä. FAO pyrkii kuitenkin tukemaan perinteistä elämäntapaa tarjoamalla eläinlääkäripalveluja ja talviruokinta-apua.


title: Jaws Unleashed

text: Jaws Unleashed on Appaloosa Interactiven kehittämä ja Majesco Entertainmentin julkaisema "Tappajahai"-elokuvan lisensioitu toimintaseikkailupeli. Peli julkaistiin vuonna 2006 PlayStation 2:lle, Xboxille ja Windowsille.


title: Jaws Unleashed

text: Pelissä ohjataan valkohaita avoimessa pelimaailmassa, jossa voi uiskennella vapaasti, syödä eri eläimiä ja ihmisiä, tuhota erilaisia kohteita, etsiä piilotettuja tavaroita sekä valita pää- ja sivutehtäviä.


title: Jaws Unleashed

text: Peli alkaa harjoitustasolla saaren rannikolla sijaitsevalla lahdella, jossa pelaaja voi rauhassa tutustua kontrolleihin. Hain kaikkia liikkeitä ei voi tehdä heti alussa, vaan niitä voi ansaita myöhemmin pisteiden ja taitojen karttuessa. Perusohjaimet ovat liikkuminen, uinti, puraisu, pyrstönisku ja vauhtitehoste/pusku. Harjoitustaso päättyy, kun pelaaja on suorittanut kaikki hain liikkeet ja toiminnot.


title: Jaws Unleashed

text: Tämän osion jälkeen alkaa ensimmäinen tehtävä, jossa hai pyydystetään tutkimuslaitokselle ja josta pelaajan on raivattava tiensä pois. Pelaaja siirtyy vapaalle alueelle saarea ympäröivälle merelle, jossa pelaaja saa valita, mitä tekee. Hai voi vaeltaa alueella ja vaikkapa etsiä piilotettuja rekisterikilpiä ja saalistaa. Aktiivisena on silti pysyttävä koko ajan, muuten hai tukehtuu tai kuolee nälkään. Saarelle on siroteltu kaikki päätehtävät sekä lukuisia sivutehtäviä, joissa on valittavana vaikeustaso.


title: Jaws Unleashed

text: Pelaaja ansaitsee pelin edetessä pisteitä suorittamalla pää- ja sivutehtäviä sekä löytämällä piilotettuja keräilykohteita (kuten rekisterikilpiä ja renkaita) tehtäväalueilta ja vapaalta alueelta. Pisteitä voi käyttää hain kykyjen kasvattamiseen (muun muassa nopeus, vahvuus ja nälän sieto). Hain ominaisuuksien parantuessa pelaaja oppii uusia liikkeitä, kuten korkkiruuvihyökkäyksen (hai iskeytyy kohteeseensa pyörien) ja "Body Bombin" (hai hyppää vedestä veneen päälle tuhoten sen).


title: Jaws Unleashed

text: Ruudulla näkyy Hud-näyttö, jossa on kuntomittari, nälkämittari, nopeusmittari, pyrstöniskumittari ja tutka. Eriväriset kuviot osoittavat vihollisten, veneiden, saaliiden ja tehtävien sijainnit. Kuvakulmaksi voi valita joko ensimmäisen tai kolmannen persoonan näkymän (hai näkyy takaapäin tai hain näkökulma). Lisäksi voi valita erityisen hainäön, jonka avulla pystyy havaitsemaan saaliit, verijäljet ja muut lämpöä säteilevät kohteet


title: Jaws Unleashed

text: 30 vuotta on kulunut "Tappajahai"-elokuvan tapahtumista. Amity Islandin synkkä menneisyys näyttäisi olevan historiaa, sillä nykyisin saari kukoistaa pormestari Larry Vaughn nuoremman liiketoimien ansiosta. Pormestari on onnistunut saamaan Amity Islandin talouden loistokkaaksi solmimalla suhteita maineikkaisiin yhtiöihin, kuten yhteistyösopimuksen Environplus-yhtiön toimitusjohtaja Steve Shaw’n kanssa. Uudet työpaikat ovat lisänneet saaren asukkaiden määrää, nostaen kiinteistöjen arvoa ja verotuloja. Valitettavasti taannoinen teollistuminen ja uimareiden vilkas lisääntyminen on houkutellut paikallisille vesille jättimäisen valkohain, joka alkaa terrorisoida aluetta. Kun hai tappaa Steve Shaw’n pojan, tämä palkkaa hainpyytäjä Cruz Raddockin saalistamaan pedon. Meribiologi Michael Brody yrittää saada hain kiinni tutkimuksia varten ja vaatii pormestaria lopettamaan rakennustyöt.


title: Kymmenen käskyä (täsmennyssivu)

text: Kymmenen käskyä voi tarkoittaa seuraavia asioita:


title: Kymmenen käskyä (vuoden 1988 elokuva)

text: Kymmenen käskyä on puolalaisen ohjaaja Krzysztof Kieślowskin episodielokuvasarja, joka on esitetty myös televisiosarjana. Sarja voitti palkintoja Venetsian ja São Paulon elokuvajuhlilla. Sarjan kymmenen elokuvaa kertovat Raamatun Kymmenestä käskystä. Elokuvat sijoittuvat puolalaiseen kerrostalolähiöön.


title: Kymmenen käskyä (vuoden 1988 elokuva)

text: Viidennestä jaksosta "Älä tapa" leikattiin myös pitkä elokuva "Lyhyt elokuva tappamisesta" ja kuudennesta pitkä elokuva "Lyhyt elokuva rakkaudesta".


title: Uusfasismi

text: Uusfasismi on käsite, jolla tarkoitetaan toisen maailmansodan jälkeen nousseita fasistisia liikkeitä. Monia itsevaltaisia valtioita, kuten Juan Perónin Argentiinaa ja Kreikan sotilasjunttaa on kutsuttu uusfasistisiksi tai ainakin fasismista mallia ottaneiksi.


title: Maurice Pialat

text: Maurice Pialat (21. elokuuta 1925 Cunlhat, Ranska – 11. tammikuuta 2003 Pariisi, Ranska) oli ranskalainen elokuvaohjaaja ja -käsikirjoittaja. Hän ohjasi urallaan vain kymmenen elokuvaa ja voitti Kultaisen palmun elokuvasta "Paholaisen auringon alla". Pialat'n elokuvat käsitteli usein inhimillisiä aiheita. Ohjaajana hänet tunnettiin kuitenkin vaikeana, ja hän oli usein ristiriidoissa näyttelijöidensä kanssa.


title: Maurice Pialat

text: Maurice Pialat syntyi keskiluokkaisille vanhemmille Cunlhat'n kunnassa, Puy-de-Dômen departementissa. Hän oli vanhempiensa ainoa lapsi. Hänen isänsä joutui myymään villaa ja hiiltä toimittavan yrityksensä kun Maurice oli kaksivuotias, minkä jälkeen perhe muutti Pariisin esikaupunkialueelle Courbevoieen. Perhe oli jatkuvassa rahapulassa, ja Maurice jouduttiin neljävuotiaana lähettämään äidin puolen isovanhemmille Villeneuve-Saint-Georgesiin, jotta myös hänen äitinsä pysty työskentelemään.


title: Maurice Pialat

text: Kun Maurice Pialat'n äidinäiti kuoli, perhe pystyi muuttamaan yhteen ja perustamaan uuden yrityksen. Perhe muutti Pariisin esikaupunkiin Montreuil’hin. Kun Saksa valloitti toisessa maailmansodassa Ranskan, perhe pakeni Clermont-Ferrandiin, mistä he palasivat kuitenkin nopeasti Pariisiin. Pialat päätti jättää koulun, kun hän kuuli, että joutuisi käymään yhden kouluasteen uudestaan. Vuonna 1942 hän tapasi Michelinen, josta tuli myöhemmin hänen ensimmäinen vaimonsa. Koulun jälkeen Pialat työskenteli hetken arkkitehtina ja opiskeli myös alaa ennen kuin siirtyi kuvataiteilijaksi.


title: Maurice Pialat

text: Pialat'n vanhemmat myivät yrityksensä Montreuil’ssä vuonna 1947 ja lahjoittivat pojalleen rahaa oman elämän aloittamiseen. Pialat muutti takaisin Cunlhat'han ja vuonna 1949 Lyoniin mentyään naimisiin Michelinen kanssa. Lyonissa Pialat työskenteli myyntiedustajana muun muassa Olivettille. Pialat alkoi Lyonin-aikanaan kiinnostua elokuvataiteesta ja tutustui kaupungissa muihin, joilla oli samanlaiset intohimot. Hänen tuttaviinsa kuului muun muassa Jean-Louis Trintignant.


title: Maurice Pialat

text: Olivetilla Pialat teki työpaikkansa uudenvuodenjuhliin lyhyen komediaelokuvan yrityksestä. Elokuvan näki myös tuottaja Pierre Braunberger, joka kannusti Pialat'ta tekemään lyhyen dokumenttielokuvan "L’amour existe". Elokuva keräsi mainetta, mutta ei nostanut Pialat'n elokuvauraa vielä lentoon. Hän jatkoi tämän jälkeen vielä useilla pienillä projekteilla.


title: Maurice Pialat

text: Lopulta vuonna 1969 Pialat sai rahoituksen ensimmäiseen pitkään elokuvaansa. Samana vuonna hän näytteli Claude Chabrolin elokuvassa "Tämän miehen on kuoltava!". Pialat'n ensimmäinen elokuva oli "L’enfance nue", jossa esiintyi vain amatöörinäyttelijöitä ja jonka ansiosta hänet palkattiin ohjaamaan ensimmäisen maailmansodan sotalapsista kertova televisiosarja "La maison des bois". Pialat'n seuraavat elokuvat olivat "Minä en rakasta sinua" (1972), "Itke rakastettu sydän" (1973) ja "Koulua vai elämää" (1979).


title: Maurice Pialat

text: "Koulua vai elämää" ei menestynyt kovinkaan hyvin, mutta seuraavana vuonna ilmestynyt "Loulou – rakastettuni" oli yleisömenestys. Elokuvan pääosissa olivat Gérard Depardieu ja Isabelle Huppert. Vuoden 1983 elokuva "Suzanne ja miehet" palkittiin parhaan elokuvan César-palkinnolla. Sen pääosassa oli teini-ikäinen Sandrine Bonnaire ensimmäisessä elokuvaroolissaan.


title: Maurice Pialat

text: Pialat sai mahdollisuuden ohjata ensimmäisen suuren tuotannon elokuvansa, kun "Suzanne ja miehet" menestyi. Vuonna 1985 ilmestyneessä "Policessa" Depardieu esitti rasistista etsivää, joka julisti sodan Marseillen arabihuumekauppiaille. Pialat'n ja Depardieun yhteistyö oli huipussaan vuoden 1987 elokuvassa "Paholaisen auringon alla", joka perustui Georges Bernanosin romaaniin. Elokuva ei saanut erityisen hyviä arvosteluja kriitikoilta, mutta se voitti silti Kultaisen palmun Cannesin elokuvajuhlilla. Vuonna 1987 Pialat meni toistamiseen naimisiin. Hän ehti olla ensimmäisen vaimonsa Michelinen kanssa naimisissa yli 20 vuotta. Pialat'n toinen vaimo oli Sylvie Danton.


title: Maurice Pialat

text: Vuonna 1991 valmistui Pialat'n elokuva "Van Gogh", joka käsitteli taidemaalari Vincent van Goghin elämää toukokuusta heinäkuulle 1890. Pääosassa taiteilijana oli laulaja Jacques Dutronc. Pialat'n viimeiseksi elokuvaksi jäi "Le Garçu", jossa pääosassa oli jälleen Depardieu. "Le Garçu" käsitteli isän ja lapsen suhdetta. Pialat'n ainoa lapsi, Antoine syntyi vuonna 1991, kun Pialat itse oli jo 66-vuotias. Antoine näytteli neljävuotiaana "Le Garçun" lapsiroolin.


title: Maurice Pialat

text: Pialat kuoli vuonna 2003 kotonaan Pariisissa. Hän kärsi viimeisinä aikoinaan vakavasta munuaissairaudesta.


title: Maurice Pialat

text: Pialat'n aiheet olivat usein hyvin inhimillisiä, ja hänen elokuvansa käsittelivät usein ihmisen kasvun tai sopeutumisen vaikeutta. Vaikka Pialat'n elokuvat olivatkin usein pinnaltaan kovia, niin ne olivat myös hyvin myötätuntoisia, mikä jatkoi ranskalaiskollega Jean Renoirin perinnettä. Pialat mainitsikin usein olevansa ”velkaa” Renoirille.


title: Maurice Pialat

text: Pialat tunnettiin vaikeana ohjaajana, ja hän oli usein konflikteissa näyttelijöidensä, käsikirjoittajien ja elokuvateknikoiden kanssa. Hän vaati paljon sekä näyttelijöiltä mutta myös yhteistyökumppaneiltaan ja yleisöltä. Pialat'n taipumattomuus aiheutti hänelle usein rahoitusvaikeuksia, eikä hän pystynyt ohjaamaan urallaan kuin kymmenen elokuvaa. Pialat pystyi kuitenkin saamaan usein näyttelijänsä loistaviin roolisuorituksiin. Lisäksi hän oli hyvä tunnistamaan uusia kykyjä, ja hänen löytönsä oli esimerkiksi Sandrine Bonnaire.


title: Kastrytšnitskajan metroasema

text: Kastrytšnitskaja eli Oktjabrskaja (, ) on yksi Minskin metron linjan 1 eli Maskouskajan ("Moskovan") linjan asemista Valko-Venäjällä. Asema sijaitsee sijainniltaan keskeisen Lokakuun aukion edustalla Minskin keskustassa. Oktjabrskaja yhdistää kaksi metrolinjaa ja se on kaupungin vilkkain metroasema.


title: Kastrytšnitskajan metroasema

text: Aseman suunnittelivat arkkitehdit Ju. Vdovin, Ju. Grigorjev, Je. Leonovitš, M. Trenin ja taiteilija A. Kuznetsov. Se avattiin 30. kesäkuuta 1984 osana ensimmäisen, aluksi kahdeksan asemaa käsittäneen metrolinjan avaamista. Vuonna 1991 avattiin maanalainen yhdyskäytävä läheiselle, poikittaisen metrolinjan Kupalauskaja-asemalle (Kupalovskaja).


title: Kastrytšnitskajan metroasema

text: Asemaa edeltävä asema on koillisesta päin tultaessa Ploštšad Pobedy (Voiton aukio) ja sitä seuraava asema hallinnollisen ydinkeskustan Ploštšad Lenina (Leninin-aukio, Itsenäisyyden aukion metroasema).


title: Kastrytšnitskajan metroasema

text: Asema oli pommi-iskun kohteena 11. huhtikuuta 2011.


title: Terry Pratchett’s Going Postal

text: Terry Pratchett's Going Postal on vuonna 2010 ilmestynyt kaksiosainen brittiläinen televisiosarja, joka perustuu Terry Pratchettin romaaniin "Posti kulkee".


title: Jirga

text: Jirga, jarga (joskus jargah) (paštuksi: جرګه) on heimonvanhimpien kokous, joka tekee sitovia poliittisia ja yhteiskunnallisia sitovia yksimielisiä päätöksiä. Jirga on käytössä etenkin pataanien ja heidän lähellään asuvien heimojen keskuudessa Afganistanissa ja Pakistanin puolella rajan tuntumassa. Kiistakysymyksissä langetettavat rangaistukset ovat sakko, karkotus tai tyttöjen luovuttaminen puolisoiksi vastapuolen sukuun.


title: Baltian maiden miehitys

text: Baltian maiden miehitys oli Molotov–Ribbentrop-sopimuksen mukainen kolmen Baltian maan – Viron, Latvian ja Liettuan – miehitys toisen maailmansodan aikana ja niiden muuttaminen neuvostotasavalloiksi. Valloitus tapahtui 14. kesäkuuta 1940, yhdeksän kuukautta kestäneen niin sanotun tukikohtavaiheen jälkeen. Tukikohtavaiheen aikana maat solmivat syys- ja lokakuussa 1939 maiden välisen avunantosopimuksen, mikä hyväksyi muun muassa neuvostojoukkojen sijoittamisen kaikkiin Baltian maihin. Neuvostoliitto ilmoitti yllättäen kesäkuussa jokaisen Baltian maan syyllistyneen neuvostoviranomaisten kiduttamiseen, minkä takia Baltian maiden hallitukset eivät enää nauttineet Neuvostoliiton luottamusta. Uhkavaatimuksena oli nykyisen hallituksen ero, uudet vaalit sekä neuvostojoukkojen marssiminen maahan. Jokainen Baltian maa hyväksyi vuorollaan Neuvostoliiton uhkavaatimuksen, mikä käytännössä johti maiden miehitykseen.


title: Baltian maiden miehitys

text: Noin vuoden mittaisen miehitysjakson jälkeen Saksa valloitti maat 22. kesäkuuta 1941 osana laajamittaista operaatio Barbarossaa. Neuvostoliitto valtasi ja miehitti maat uudelleen Baltian offensiivissa 1944. Maat itsenäistyivät uudelleen vuonna 1991 Neuvostoliiton hajoamisen tuloksena.


title: Orzełin tapaus

text: Orzełin tapaus oli toisen maailmansodan alkuvaiheissa Itämerellä sattunut selkkaus. Tapauksen aikana puolalainen sukellusvene ORP Orzeł joutui Puolan miehityksen takia menemään satamaan Tallinnassa. Neuvostoliitto käytti tätä tekosyynä Viron valloittamiseen.


title: Orzełin tapaus

text: Orzeł oli Itämerellä, kun Natsi-Saksa hyökkäsi Puolaan ja toinen maailmansota alkoi. Tämän takia alus ei päässyt kotisatamaansa. Aluksen kapteeni Henryk Kłoczkowski oli sairastunut ja tarvitsi välitönta hoitoa, joten alus joutui menemään läheiseen satamaan Tallinnaan, minkä se saavutti 14. syyskuuta 1939. Alus otettiin vastaan Haagin sopimuksen mukaisesti ja kapteeni pääsi hoitoon. Aluksen uudeksi kapteeniksi valittiin Jan Grudzinski.


title: Orzełin tapaus

text: Neuvostoliitto katsoi sukellusveneen saapumisen "kyseenalaistavan Viron neutraaliuden", ja oli yksi Viron valloituksen tekosyistä. Myöhemmin Orzeł pakeni Virosta Britanniaan, missä se liitettiin Kuninkaalliseen laivastoon.


title: Kääpiöellipsigalaksi

text: Kääpiöellipsigalaksit eli tyypin dE galaksit ovat elliptisiä galakseja, jotka ovat huomattavasti tavallista pienempiä. Kääpiöellipsigalakseja tunnetaan useita, ja ne ovat melko yleinen galaksityyppi. Useat näistä galakseista kiertävät suurempia galakseja. Vuonna 1773 löydetty Messier 110 oli ensimmäinen löydetti kääpiöellipsigalaksi.


title: Running with Scissors

text: Running with Scissors tarkoittaa seuraavia asioita:


title: Paholaisen auringon alla

text: Paholaisen auringon alla ("Sous le soleil de Satan") on Maurice Pialat'n ohjaama ranskalainen elokuva vuodelta 1987. Se perustuu Georges Bernanosin samannimiseen romaaniin. Sen pääosissa ovat Gérard Depardieu ja Sandrine Bonnaire. Elokuva kertoo nuoresta papista isä Donissanista, joka on uskonkriisissä, mutta yrittää pelastaa 16-vuotiaan teinitytön Mouchetten, joka on raskaana tappamalleen poliitikolle.


title: Paholaisen auringon alla

text: Elokuva on saanut ristiriitaisen vastaanoton. Toiset pitävät sitä mestariteoksena, joka käsittelee monia uskonnollisia aiheita. Toiset puolestaan pitävät elokuvaa tunteettomana ja teennäisenä. "Paholaisen auringon alla" palkittiin vuonna 1987 Cannesin elokuvajuhlien pääpalkinnolla Kultaisella palmulla. Valinta oli ristiriitainen, ja osa yleisöstä osoitti valinnalle ääneekkäästi mieltään.


title: Rakastajatar (elokuva)

text: Rakastajatar ("Casque d’or") on Jacques Beckerin ohjaama ranskalainen elokuva vuodelta 1952. Se on romanttinen tarina tuhoon tuomitusta romanssista. Simone Signoret sai "Rakastajattaresta" parhaan naispääosan Bafta-palkinnon.


title: Rakastajatar (elokuva)

text: Vuonna 1980 kolmekymmentä suomalaista elokuva-arvostelijaa ja -asiantuntijaa äänestivät kaikkien aikojen sadasta merkittävimmästä elokuvasta, ja "Rakastajatar" oli mukana kuudentoista heistä listalla.


title: Strasserismi

text: Strasserismi on kansallissosialismissa ja uusnatsismissa suuntaus, joka yhdistää radikaalin kapitalismivastaisuuden ja kansallisuusaatteen. Aate on saanut nimensä Saksan kansallissosialistisessa työväenpuolueessa vaikuttaneista Gregor ja Otto Strasserista. Hitlerin oikeistolaista talouspolitiikkaa vastustanut Otto Strasser erotettiin kansallissosialistisesta puolueesta 1930, ja hän perusti mustan rintaman, virallisesti Kampfgemeinschaft Revolutionärer Nationalsozialisten, koska katsoi, että natsipuolueen alkuperäinen kapitalismin vastainen luonne oli tullut petetyksi. Toinen veljeksistä, myös natsipuolueen vasemmistolaiseen siipeen kuulunut Gregor Strasser, surmattiin puolueen puhdistuksessa pitkien puukkojen yönä.


title: Tenkai

text: Tenkai (, 1536 – 1643) oli japanilainen buddhalaismunkki, joka eli Azuchi-Momoyama ja Edo-kausilla. Hänen buddhalainen nimensä oli alkuun Zuifū (), mutta se vaihtui Tenkaiksi vuonna 1590. Kuolemansa jälkeen Tenkaille myönnettiin nimi Jigen Daishi () vuonna 1648.


title: Tenkai

text: Tenkai vaikutti Kita-inin temppelissä Kawagoessa, ja nousi luostarin johtoon vuonna 1599. Hän kuului Tokugawa Ieyasu sisäpiiriin, ja toimi yhteyshenkilönä Tokugawa-shōgunaatin ja Kioton keisarillisen hovin välillä. Yksi hänen aloittamista projekteista oli Oda Nobunagan tuhoaman Enryaku-jin temppelin jälleenrakennus. Hän myös sai luvan uudistaa Kita-inin temppeliä, ja muutti itse temppelin nimeä.


title: Tenkai

text: Kun Ieyasu lähestyi kuolemaa, hän antoi Tenkaille tehtäväksi hautajaisten järjestämisen ja Ieyasun nimen muutamisen kuolemanjälkeiseen muotoon. Tenkai valitsi tälle nimen Tōshō Daigongen. Tenkai jatkoi shōgunaatin palvelemista kahden seuraavan shōgunin ajan, ja sai Tokugawa Iemitsulta tehtäväksi perustaa Kan'ei-jin temppeli Uenoon, koilliseen Edon linnasta. Tämä vastasi Tenkain omia haaveita vahvan uskonnollisen keskuksen luomisesta. Temppelin oli tarkoitus torjua pahoja henkiä, joiden uskottiin virtaavan kaupunkiin koillisesta.


title: Tenkai

text: Tenkain varhaisesta elämästä ei tiedetä mitään, ja se on herättänyt monenlaisia huhuja. Esimerkiksi jotkin fiktiokirjailijat ovat yhdistäneet Tenkain Nobunagan pettäneeseen Akechi Mitsuhideen. Mitsuhiden kuolemasta ei ole varmaa tietoa, ja jotkut ovat uskoneet hänen aloittaneen uuden elämän Tenkaina.


title: Cléo viidestä seitsemään

text: Cléo viidestä seitsemään on ranskalainen elokuva vuodelta 1962. Se kertoo ranskalaisesta laulajataresta, joka harhailee epätoivoisena kahden tunnin ajan odottaessaan testituloksia lääkäriltään. Elokuva kuuluu ranskalaisen elokuvan uuden aallon klassikoihin.


title: Cléo viidestä seitsemään

text: Vuonna 2018 BBC:n kansainvälinen asiantuntijaraati äänesti "Cléon" kaikkien aikojen 50 parhaan ei-englanninkielisen elokuvan joukkoon.


title: Zsuzsa Körmöczy

text: Zsuzsa Körmöczy (25. elokuuta 1924 – 16. syyskuuta 2006) oli unkarilainen tennispelaaja.


title: Zsuzsa Körmöczy

text: Körmöczy voitti Ranskan mestaruusturnauksen kaksinpelin vuonna 1958. Hän oli ensimmäinen ja ainut juutalainen nainen, joka on voittanut Grand Slam -turnauksen. Vuonna 1958 hän oli maailmanlistan sijalla kaksi 34 vuoden iässä. Hän voitti samana vuonna kahdeksan yhdeksästä turnauksesta, joissa hän oli mukana, ja pääsi välieriin Wimbledonissa. Seuraavana vuonna hän pääsi kahdeksan parhaan pelaajan joukkoon Wimbledonissa, ja oli finaalin häviävänä osapuolena Ranskan mestaruusturnauksessa. Häntä pidetään Unkarin parhaimpana tennispelaajana.


title: Zsuzsa Körmöczy

text: Unkarin Fed Cup -joukkueessa Körmöczy pelasi vuonna 1963 kahdessa maaottelussa yhteensä kaksi ottelua saavuttaen yhden voiton ja yhden tappion.


title: Kiertotie

text:
Kiertotie ("Detour") on saksalaissyntyisen Edgar G. Ulmerin ohjaama yhdysvaltalainen film noir -elokuva vuodelta 1945. Se kertoo newyorkilaisesta pianistista joka matkustaa Hollywoodiin tyttöystävänsä luo. Se kuuluu film noirin klassikoihin. Elokuvan pääosissa esiintyvät Tom Neal ja Ann Savage.
Elokuva kuuluu lajityyppinsä klassikoihin ja se on Time-lehden sadan parhaan elokuvan listalla.


title: Kiertotie

text: Elokuvan ohjaaja Ulmer on saanut oppinsa Saksassa Ufan studioilla. Yhdysvalloissa hän ohjasi etupäässä halpoja B-luokan tuotantoja. Hänen parasta aikaansa oli 1940-luvun Hollywood, jossa tämäkin elokuva syntyi.


title: Kiertotie

text: Tom Nealin oma elämä toteutui film noirin hengessä, sillä hän pahoipiteli erään näyttelijän poikaystävän ja joutui kymmeneksi vuodeksi vankilaan surmattuaan vaimonsa.


title: Kiertotie

text: Elokuva on valittu Yhdysvaltojen kansalliseen elokuvarekisteriin National Film Registry. Rekisterin esittelyn mukaan pääosanäyttelijät olivat tehneet ennen tätä elokuvaa yhdessä kolme filmiä Columbialle, ja PRC-studio halusi hyödyntää heidän mainettaan.


title: Yleisurheilun alle 20-vuotiaiden Euroopan-mestaruuskilpailut 1987

text: Vuoden 1987 yleisurheilun alle 20-vuotiaiden Euroopan-mestaruuskilpailut käytiin Birminghamissa, Yhdistyneessä kuningaskunnassa.


title: Wilson (elokuva)

text: Wilson on Yhdysvaltain presidentti Woodrow Wilsonin elämää kuvaava yhdysvaltalainen elokuva vuodelta 1944. Elokuvan ohjasi Henry King ja tuotti Darryl F. Zanuck. Woodrow Wilsonia näyttelee Alexander Knox. Elokuva oli Oscar-ehdokkaana kymmenessä eri kategoriassa, joista se palkittiin viidessä. Oscar-palkinnoistaan huolimatta elokuva oli kuitenkin taloudellinen pettymys. Zanuckilla oli ollut suuret odotukset elokuvan suhteen ja elokuvan heikon menestyksen takia sitä ei saanut vuosiin mainita hänen läsnä ollessaan.


title: Wilson (elokuva)

text: Elokuva alkaa vuodesta 1909, jolloin Wilson tunnettiin lähinnä Princetonin yliopiston rehtorina ja kirjailijana, ja päättyy Wilsonin hyvästellessä Valkoisen talon henkilökuntaa hänen presidenttikautensa päätyttyä vuonna 1920. Elokuva sivuuttaa monia Wilsonin hallinnolle kielteisiä asioita, kuten rotukysymykset.


title: Wilson (elokuva)

text: "The New York Timesin" kriitikot valitsivat "Wilsonin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Wilson (elokuva)

text: Oscarit:Oscar-ehdokkuudet:


title: Sambarhirvi

text: Sambarhirvi eli aristoteleenhirvi ("Rusa unicolor") on aasialainen hirvieläin. Nisäkäsnimistötoimikunnan ehdotus lajin uudeksi suomenkieliseksi nimeksi on "sambar".


title: Sambarhirvi

text: Sambarhirven karva on karkeaa, selässä tummempaa kuin kyljissä. Hännän alapinta on valkea, ja nostamalla häntänsä sambarhirvet voivat kommunikoida keskenään. Uros voi painaa jopa 180–260 kg, naaras tyypillisesti noin 160 kg. Uroksella on sarvet, jotka putoavat ajoittain.


title: Sambarhirvi

text: Sambarhirviä tavataan Kaakkois-Aasiassa Intiasta Indonesiaan. Niitä on istutettu myös Australiaan, Uuteen-Seelantiin, Etelä-Afrikkaan, Saint Vincentille ja Grenadiineille ja Yhdysvaltoihin.


title: Sarah Palfrey Cooke

text: Sarah Palfrey Cooke (18. syyskuuta 1912 Sharon, Massachusetts – 27. helmikuuta 1996) oli yhdysvaltalainen tennispelaaja.


title: Sarah Palfrey Cooke

text: Cooke voitti Yhdysvaltain mestaruusturnauksen kaksinpelin vuosina 1941 ja 1945. Nelinpelin hän voitti Yhdysvalloissa yhdeksän kertaa. Wimbledonin nelinpelin hän voitti 1938 ja 1939. Hänet valittiin International Tennis Hall of Fameen vuonna 1963.


title: Sarah Palfrey Cooke

text: 2. lokakuuta 1940 Sarah Palfrey meni naimisiin tennispelaaja Elwood Cooken kanssa. Aiemmin hän oli naimisissa Marshall Fabyan nuoremman kanssa. Sarah erosi Elwoodista 1949.


title: Alex Brundle

text: Alex Brundle (s. 7. elokuuta 1990 King's Lynn) on brittiläinen moottoriurheilija. Hänen isänsä on entinen F1-kuljettaja ja kommentaattori Martin Brundle.


title: Alex Brundle

text: Brundle aloitti uransa kahdeksanvuotiaana kart-sarjassa. Vuonna 2006 hän kilpaili T-Cars-sarjassa sijoittuen kahdeksanneksi. Samana vuonna Brundle kilpaili Formula Palmer Audi -sarjassa sijoittuen 21:nneksi. Seuraavana vuonna hän sijoittui 11:nneksi pääsarjassa ja kahdeksanneksi Autumn Trophylla. Brundle jatkoi sarjassa vuonna 2008 sijoittuen kuudenneksi. Vuonna 2009 Brundle kilpaili F2-sarjassa saavuttaen viisi pistettä. Vuonna 2010 hän kilpaili Britannian F3-sarjassa sijoittuen 17:nneksi. Brundle teki paluun F2-sarjaan vuonna 2011, jossa hän sijoittui sarjan seitsemänneksi. Vuonna 2012 Brundle ajoi GP3-sarjassa Carlin-tallissa. Hän saavutti kauden aikana 19 pistettä sijoittuen sarjan 16:nneksi. Hän oli samana vuonna mukana Le Mansin 24 tunnin ajossa.


title: Beauty Nazmunnahar

text: Beauty Nazmunnahar (s. 1. tammikuuta 1984) on bangladeshilainen pikajuoksija. Hän osallistui Pekingin olympialaisissa 2008 100 metrin matkalle, jolla hän putosi jo ensimmäisellä kierroksella juostuaan matkan ajassa 12,52 sekuntia. Nazmunnaharin ennätys matkalla on 12,32, jonka hän teki Colombossa 2006.


title: Leo Carrillo

text: Leopoldo Antonio Carrillo (6. elokuuta 1880 Los Angeles, Kalifornia – 10. syyskuuta 1961 Santa Monica, Kalifornia) oli yhdysvaltalainen näyttelijä. Carrillo toimi "The San Francisco Examiner" -sanomalehden pilapiirtäjänä ja muiden lehden työntekijöiden rohkaisemana hän päätti kokeilla uraa vaudeville-esiintyjänä. Myöhemmin hän esiintyi teatterissa ja musikaaleissa pääasiassa komediallisissa rooleissa. Carrillon ensimmäinen elokuvaesiintyminen tapahtui Booth Tarkingtonin kirjoittaman näytelmän "Mr. Antonio" elokuvaversiossa. Elokuvissa hänen roolihahmonsa olivat usein italialaista tai espanjalaista syntyperää olevia. Vuosina 1950–1955 Carrillo näytteli Panchoa suositussa televisiosarjassa "The Cisco Kid" Carrillo on saanut kaksi tähteä Hollywood Walk of Famelle.


title: Fabienne Feraez

text: Fabienne Feraez (s. 6. elokuuta 1976) on beniniläinen entinen yleisurheilija, joka kilpaili pikajuoksussa. Hän edusti Ranskaa vuoteen 2003 asti ja on seuratasolla pariisilaisen Racing CF:än kilpailija.


title: Fabienne Feraez

text: Feraez osallistui MM-kisoihin ensimmäistä kertaa vuonna 2003, jolloin hän oli 200 metrillä puolivälierissä. Hän pääsi samalla matkalla puolivälieriin myös Ateenan olympialaisissa 2004, joissa hän oli eränsä viides. Feraez juoksi välieriin asti Helsingin MM-kisoissa 2005 ja sai seuraavana vuonna pronssia Afrikan-mestaruuskilpailuista. Hän kilpaili vielä Pekingin olympialaisissa 2008, joissa hän putosi jo ensimmäisellä kierroksella.


title: Fabienne Feraez

text: "Lähde: IAAF"


title: Source Code

text: Source Code on vuonna 2011 julkaistu yhdysvaltalainen tieteisfiktio- ja jännityselokuva, jonka ohjasi Duncan Jones, käsikirjoitti Ben Ripley ja jonka pääosassa näyttelevät Jake Gyllenhaal, Michelle Monaghan, Vera Farmiga ja Jeffrey Wright. Elokuva julkaistiin Yhdysvalloissa 1. huhtikuuta 2011 ja Suomessa 13. toukokuuta 2011.


title: Source Code

text: Elokuvan kuvaukset alkoivat maaliskuun 2009 alussa ja päättyivät huhtikuun 2010 lopussa. Useita kohtauksia kuvattiin Illinois'n osavaltiossa Chicagossa, erityisesti Millennium Parkissa.


title: Source Code

text: Kapteeni Colter Stevens matkustaa Chicagoon kulkevassa junassa, jossa häntä vastapäätä istuu Christina. Junassa tapahtuu voimakas räjähdys ja aiemmin Afganistanissa helikopterijoukoissa palvellut Stevens havahtuu eräänlaisessa karussa kapselissa, johon ollaan videoyhteydessä tapahtumia kontrolloivasta tutkimuslaitoksesta käsin. Yhteyshenkilönä toimii ilmavoimien kapteenikollega Colleen Goodwin. Yhdessä laitosta ja salaperäistä Source Code -hanketta johtavan tohtori Rutledgen kanssa Goodwin kertoo Stevensille, että tämän on palattava takaisin samaan junaan aina kahdeksan minuuttia ennen räjähdystä ja etsittävä junassa toimiva terroristi, jonka junapommi oli vasta varoitus ja jonka aikomuksena on räjäyttää likainen pommi kaupungin keskustassa.


title: Source Code

text: Nyt-liitteen viisi kriitikkoa antoivat elokuvalle pistekeskiarvon 2,8.


title: Keystone Kops

text: Keystone Kops oli Mack Sennettin lyhytkomedioissa esiintynyt epäpätevä poliisijoukko. Ensimmäisen kerran he esiintyivät vuonna 1912 elokuvassa "Hoffmeyer’s Legacy". Kaikkiaan Keystone Kopsit esiintyivät yli viidessäsadassa Keystone-studioiden tuottamassa elokuvassa. Monista Keystone Kopseina esiintyneistä näyttelijöistä tuli myöhemmin tunnettuja aikakauden komedianäyttelijöitä. Heihin kuuluu muun muassa Roscoe Arbuckle.


title: Omena putoaa

text: Omena putoaa on Mika Waltarin kirjoittama näytelmä vuodelta 1946. Se kertoo Jonssonin huijariperheestä, johon kuuluu Perämies-Jaskaksi kutsuttu isä ja hänen tyttärensä Ilona. Näytelmän alussa isä palaa vankilasta mutta väittää tyttärelleen olleensa merillä. Saatuaan tietää totuuden toisistaan Ilona ja Perämies-Jaska jatkavat huijaamista yhdessä. Mukana joukossa ovat myös Jaskan sellikaverit Ventti-Ville ja Murto-Kalle.


title: Omena putoaa

text: Vaikka näytelmä kuvaa rikollisia, se ei moralisoi eikä tuomitse heitä, vaan satiiri kohdistuu yhteiskuntaan, joka sallii oman edun tavoittelun. Näytelmä on eräänlainen aikuisten satu, jossa on onnellinen loppu mutta myös alakuloinen sävy.


title: Omena putoaa

text: Omena putoaa sai ensi-iltansa Kansallisteatterissa 1947, pääosissa Ansa Ikonen ja Aku Korhonen. Suosituksi tuli etenkin Tauno Palon esittämä Ventti-Villen hahmo. Näytelmää esitettiin vuosina 1947–1949 useissa teattereissa ympäri Suomea, ja senkin jälkeen sitä on esitetty aina 2000-luvulle asti. Valentin Vaala ohjasi näytelmän pohjalta elokuvan vuonna 1952, ja siitä on tehty myös musikaaliversio. "Omena putoaa" on yksi Waltarin esitetyimpiä ja suosituimpia komedioita.


title: Omena putoaa

text: Waltari kirjoitti näytelmän elokuussa 1946. Hänen tuotannossaan se sijoittuu kahden suurromaanin väliin: "Sinuhe egyptiläinen" oli valmistunut edellisenä syksynä, ja Waltari oli alkanut kerätä aineistoa "Mikael Karvajalkaa" varten. Waltari omisti näytelmän mäyräkoiralleen Tiukulle, jota hän nimitti ”uskollisimmaksi ja hartaimmaksi ystäväkseen.” "Omena putoaa" on julkaistu kokoelmateoksessa "Mika Waltarin näytelmät".


title: Omena putoaa

text: Näytelmä kertoo Jonssonin huijariperheestä, johon kuuluu Perämies-Jaskaksi kutsuttu isä ja hänen tyttärensä Ilona. Näytelmän alussa Ilona houkuttelee varakkaan vanhan herran kotiinsa, joka on lavastettu mahdollisimman kurjaksi ja jossa naapurin Anderssonska esittää sairasta äitiä lapsilauman kanssa. Vanha herra järkyttyy näkemästään ja tarjoutuu auttamaan perhettä. Heti kun hän antanut rahat ja poistunut paikalta, Ilona palauttaa asunnon entiseen kuntoonsa ja antaa osan rahoista lapsille elokuviin ja Anderssonskalle hampaiden hoitoa varten. Myöhemmin ilmenee, että antelias vanha herra on rikas teollisuusneuvos Österberg. Hän on ihastunut Ilonaan, koska tämä muistuttaa hänen kuollutta tytärtään.


title: Omena putoaa

text: Seuraavaksi Perämies-Jaska palaa kotiin. Hän on ollut poissa pitkään, ja Ilona luulee hänen olleen merillä, vaikka todellisuudessa hän on ollut vankilassa. Jaskan mukana taloon muuttavat myös hänen sellikaverinsa Ventti-Ville ja Murto-Kalle. Aluksi sekä tytär että isä yrittävät esittää kunniallisempia kuin ovat, mutta tunnustavat totuuden toisen näytöksen lopussa, mikä on näytelmän käännekohta. Jaska innostuu kuullessaan, että hänen tyttärensä on myös petkuttaja, jopa isäänsä ovelampi.


title: Omena putoaa

text: Ilona, Jaska ja Ventti-Ville yhdistävät voimansa ja huijaavat johtaja Judaksen lainaamaan rahaa, jotta he saisivat rajan taakse jääneen suuren kulta-aarteen noudetuksi Suomeen. Huijaus onnistuukin, mutta seuraavaksi seurue joutuu erään Usko Kunnaksen huijausyrityksen kohteeksi. Usko luopuu kuitenkin yrityksestään, kun hän rakastuu Ilonaan.


title: Omena putoaa

text: Tarinan lopussa Jonssoneita ollaan juuri pidättämässä, kun paikalle saapuu tuomari. Hän ilmoittaa tiedon teollisuusneuvos Österbergin kuolemasta ja jättiläismäisestä perinnöstä, jonka tämä on testamentannut Ilonalle. Samalla Ilona ja Usko päättävät mennä naimisiin ja Ilona lupaa ostaa isälleen oman laivan.


title: Omena putoaa

text: "Omena putoaa" on sikäli poikkeuksellinen Waltarin näytelmä, että se kuvaa perheen yhtenäisenä ja onnellisena. Näytelmän nimi kuvastaa myös yhtä sen teemaa: omena ei putoa kauas puusta, perhe on samaa maata ja ylpeä siitä.


title: Omena putoaa

text: Vaikka Waltari kuvaa näytelmissään yleensä keskiluokkaa, "Omena putoaa" -näytelmän henkilöt ovat pikkurikollisia. Waltari ei kuitenkaan moralisoi, vaan hänen asenteensa on hilpeän myönteinen. Päähenkilöt ovat tosin huijareita, mutta heidän rikoksistaan kärsivät lähinnä vain koronkiskurit tai toiset huijarit. Waltari itse puolusti näytelmänsä henkilöitä sanomalla, että ”heidän syntinsä ja huijauksensa ovat häviävän pieniä sen rinnalla mitä maailmassa on tapahtunut ja parhaillaan tapahtuu”.


title: Omena putoaa

text: "Omena putoaa" on veijaritarina, jonka satiirin kohteena ovat yhteiskunnan lainalaisuudet, jotka suosivat oman edun tavoittelua, kuten valtiovalta ja verottaja. Panu Rajalan mukaan Waltari halusi näytelmällään huvittaa ”epävarmuuden masentamia suomalaisia”. Se on eräänlainen aikuisten satu, johon yllättävä lahjoitus tuo onnellisen lopun, mutta siinä on myös alakuloinen sävy. Ihmisten mahdollisuudet onneen ja menestykseen ovat vähäiset.


title: Omena putoaa

text: Maaria Koskiluoma vertaa näytelmän loppua Bertolt Brechtin "Kolmen pennin oopperaan" ja Perämies-Jaskaa Peppi Pitkätossun isään. Rajala muistuttaa, että myös "Sinuhe egyptiläisen" Kaptah oli rakastettava huijari.


title: Omena putoaa

text: Rafael Koskimies kertoo Kansallisteatterin historiassa, että siellä esitettiin keväällä 1934 tšekkiläisen František Langerin näytelmää "Kameli neulansilmän läpi", josta Waltari sai aiheen omaan näytelmäänsä. Langerin näytelmä kertoo laitakaupungilla asuvasta Pestan perheestä, joka huijaa varakkailta ihmisiltä rahaa tuomalla heitä kurjaksi naamioituun kotiinsa ja vetoamalla heidän sääliinsä. Näytelmissä on kuitenkin se ratkaiseva ero, että Langer ironisoi rikkaita ihmisiä, jotka pettävät itseään esittämällä hyväntekijöitä, kun taas Waltarin kuvaama teollisuusneuvos Österberg haluaa todella auttaa. Langerin näytelmä on vakavampi ja pisteliäämpi kuin Waltarin parodinen näytelmä.


title: Omena putoaa

text: "Omena putoaa" sai kantaesityksensä 18. huhtikuuta 1947 Suomen Kansallisteatterissa. Ilonaa näytteli Ansa Ikonen ja Perämies-Jaskaa Aku Korhonen. Koskimiehen mukaan varsinkin Ikonen esitti hyvin osansa, mutta suurinta hilpeyttä herätti Tauno Palon Ventti-Ville, josta tuli suorastaan ”koominen myytti pitkiksi ajoiksi”. Muissa rooleissa olivat Oke Tuuri Murto-Kallena ja Eero Kilpi vanhana herrana. Rajala pitää Ventti-Villen saamaa suosiota esimerkkinä teatterin sattumanvaraisuudesta. Henkilö on kirjoitettuna melko mitäänsanomaton, ja Tauno Palo joutui esittämään sitä lyhyellä valmistumisajalla, kun rooliin jo valittu Joel Rinne katkaisi jalkansa kesken harjoitusten. Palo ei saanut hahmoa elämään, kunnes hän sai roolivarusteet kenraaliharjoituksessa. Hän loi Ventti-Villestä suitun sivukujien herrasmiesvarkaan, joka liikehti liukkaasti ja hermostuneesti. Lopulta Palo onnistui roolissa niin hyvin, että se kasvoi pääroolien ohi.


title: Omena putoaa

text: Näytelmästä tuli suosittu, ja se sai heti Kansallisteatterissa 35 esitystä. Sitä esitettiin vuosina 1947–1949 yhdessätoista ammattiteatterissa ympäri Suomea. Vuonna 1963 Suomen Televisio teki näytelmästä oman versionsa, jonka ohjasi Seppo Wallin. Ilonaa näytteli Maija-Leena Soinne ja Perämies-Jaskaa yllättäen Tauno Palo. Näytelmä esitettiin televisiossa suorana lähetyksenä, eikä siitä ole minkäänlaista tallennetta. Panu Rajala muistelee esitystä ”elämänläheisenä ja lämpimänä”.


title: Omena putoaa

text: Vuonna 1968 näytelmästä tehtiin musikaali "Nyt putoaa omena", jonka sävelsi Pentti Lasanen ja sanoitti Sauvo Puhtila. Kansallisteatteri esitti sitä vuonna 1968 Mika Waltarin 60-vuotispäivän kunniaksi. Näytelmän ohjasi Edvin Laine, ja Ilonaa esitti Tea Ista, hänen isäänsä Risto Mäkelä ja Ventti-Villeä Jussi Jurkka. Sole Uexküllin arvostelun mukaan sovituksessa oli hätäisen tilapäistuotteen leima ja se tuntui tähtäävän vain helppoon pikkujouluhuviin. Seuraavana vuonna musikaalia esitettiin Pyynikin kesäteatterissa nimellä "Omena putoaa Pyynikillä". Ohjaajana oli Vili Auvinen, ja Peräsmies-Jaskaa esitti Matti Tapio ja Ventti-Villeä Pertti Palo. Vaikka esitys oli melko suosittu, kriitikot pitivät aihetta jo vanhentuneena ja väkinäisesti uuteen aikaan sovitettuna. Waltari itse suhtautui näytelmänsä muokkaukseen huolettoman myönteisesti.


title: Omena putoaa

text: 2000-luvulla "Omena putoaa" on esitetty Hämeenlinnan kaupunginteatterissa (2003–2004) ja Teatteri Eurooppa Neljässä 2009. Jälkimmäisessä Anderssonskaa näytteli Ritva Oksanen. Panu Rajalan päiväkirjan mukaan tekstiä oli muokattu niin paljon, että hän ei ensin tunnistanut näytelmää. Toisaalta hänen mielestään on hyvä, että Waltarista ”pyyhittiin ronskilla kädellä pölyjä”.


title: Omena putoaa

text: Maaria Koskiluoman mielestä "Omena putoaa" on sekä rakenteen että juonen puolesta ehkä Waltarin herkullisin komedia, ja Rafael Koskimies nimittää sitä menestyskomediaksi. Panu Rajalan mukaan se on ”esitetyin ja kenties rakastetuin Waltarin komedia”. Näytelmän ensiesityksen aikaan tosin myös paheksuttiin sitä, että rikolliset esitettiin myönteisessä valossa. Rajala arvelee, että näytelmän suosio perustuu yllättävään asetelmaan, taitavaan juoneen, hauskoihin henkilötyyppeihin ja napakoihin repliikkeihin. Komiikka syntyy henkilöiden välisistä hämäyksistä ja petoksista sekä vääristä rooliodotuksista. Näytelmän alkupuoli toimii huomattavasti paremmin kuin loppu, sillä kun Ilona ja isä saavat tietää totuuden toisistaan, näytelmässä ei ole enää vastavoimia eikä kunnon toimintaa synny.


title: Omena putoaa

text: Alkuperäisessä näytelmässä kaikki näytökset tapahtuvat samassa paikassa, Jonssonien kellarimurjussa. Ratkaisu korostaa vaihtuvia tilanteita ja niiden yllätyksellisyyttä. Myöhemmissä sovituksissa tämä rakenne on usein rikottu, mikä haittaa näytelmän sujuvuutta ja vie sen tehoa. Toisaalta näytelmä on jaksanut huvittaa yleisöä yhä uudelleen, ja sitä voi pitää ikivihreänä.


title: Omena putoaa

text: Valentin Vaala ohjasi Waltarin näytelmän pohjalta elokuvan vuonna 1952. Pääosissa olivat Toini Vartiainen (Ilona), Tauno Palo (Ventti-Ville) ja Reino Valkama (Perämies-Jaska). Käsikirjoittajaryhmässä olivat Waltarin lisäksi ohjaaja Vaala ja Usko Kemppi.


title: Omena putoaa

text: Toisin kuin näytelmä, elokuva on hajotettu useille eri tapahtumapaikoille. Alussa on kymmenen minuutin prologi, jossa näkyy teollisuusneuvos Österbergin liikepalatsi ja hänen yksinäisyytensä ja terveyshuolensa. Sitten seuraa Ilonan hukuttautumisnäytös, joka näytelmässä tulee esiin vain kerrottuna. Johtaja Judaksen tilalla elokuvassa on kilpaileva rikollisliiga. Ilonan poikaystävä Usko on poistettu ja Ilona rakastuukin hänen sijastaan Ventti-Villeen. Lopussa on vielä teollisuusneuvoksen kotona kuvattu illalliskohtaus, jota ei ole näytelmässä.


title: Omena putoaa

text: Aikalaisarvioissa käsikirjoitusta pidettiin Waltarin parhaana ja erityisesti dialogia hyvin elokuvaan luontuvana, ja elokuva sai viisi Jussi-palkintoa. Panu Rajalan mukaan Vaalan elokuvaa on pidetty harvinaisen onnistuneena näytelmän elokuvasovituksena, mutta hänen mielestään se on silti ”hyvän komedian vesitys”, sillä se on liian alleviivaava ja osoitteleva. Rajala pitää erityisesti epäonnistuneena ratkaisuna Ilonan ja Ventti-Villen suhdetta, joka tuhoaa jälkimmäisen henkilöhahmon.


title: Yleisurheilun alle 20-vuotiaiden Euroopan-mestaruuskilpailut 1989

text: Vuoden 1989 yleisurheilun alle 20-vuotiaiden Euroopan-mestaruuskilpailut käytiin Varaždinissa, Jugoslavian sosialistisessa liittotasavallassa.


title: Sangay Wangchuk

text: Sangay Wangchuk (s. 1983 Gipsa) on bhutanilainen yleisurheilija, joka kilpailee kestävyysjuoksussa. Hän osallistui Berliinin MM-kisoihin 2009, joissa hän juoksi maratonilla maansa silloisen ennätyksen 2.47.55, vaikka oli kilpailussa vasta 70. eli viimeinen maaliin päässyt. Ennätystä piti välillä hallussaan Passang Passang, joka juoksi matkan ajassa 2.44.21 seuraavana vuonna. Daegun MM-kisoissa 2011 Wangchuk otti maansa ennätyksen jälleen nimiinsä, kun hän juoksi ajan 2.38.33 ja sijoittui 51:nneksi.


title: Gdańskin meripihkamuseo

text: Gdańskin meripihkamuseo ("Muzeum Bursztynu") sijaitsee Gdańskissa Puolassa. Museo on rakennettu vanhaan vankilatorniin. Museossa on näytteillä muiden muassa Stalinille annettu meripihkalahja. Gdańskin on sanottu olevan maailman meripihkapääkaupunki.


title: Voice-kuoro

text: Voice-kuoro on hankasalmelainen vuonna 1999 perustettu kuoro, jonka johtajana on alusta alkaen toiminut Tarja Erkkilä. Kuoro on julkaissut keväällä 2013 pop/rock-henkisen pitkäsoiton "Sinua varten", joka sisältää versioita mm. Queenin, Egotripin, Hectorin ja Jari Sillanpään tunnetuiksi tekemistä klassikoista sekä aiemmin kaksi joululevyä yhdessä Tarja Erkkilän luotsaaman lauluyhtye Arninan kanssa.


title: Voice-kuoro

text: Vuonna 2011 Voice äänestettiin Yle TV2:n "Suomen paras kuoro" -kilpailun voittajaksi. Kuoroa säestää keikoilla sekä uusimmalla äänitteellä oma bändi Solitary Company.


title: Hosokawa Fujitaka

text: Hosokawa Fujitaka (, 3. kesäkuuta 1534 – 6. lokakuuta 1610) oli japanilainen Sengoku-kauden daimio. Hänet tunnettiin myös pätevänä wakarunoilijana. Fujitaka toimi alkujaan Ashikaga-shōgunaatin palvelijana, ja sittemmin siirtyi Oda Nobunagan palvelukseen. Hän sai Nobunagalta hallittavakseen Tangon läänityksen, ja hänen poikansa Hosokawa Tadaoki nousi kenraaliksi Odan armeijassa.


title: Hosokawa Fujitaka

text: Vuonna 1582 Akechi Mitsuhide pakotti Nobunagan itsemurhaan Honnō-jin temppelissä, ja yritti saada Nobunagan tukijat puolelleen valtaannousussa. Fujitaka ei suostunut seuraamaan Akechia siitä huolimatta, että hänen poikansa oli naimisissa Akechin tyttären, Hosokawa Gracian, kanssa. Tapahtumien myötä Fujitaka siirsi läänityksensä pojalleen ja alkoi buddhalaiseksi munkiksi. Hän kuitenkin pysyi yhä aktiivisena politiikassa, ja toimi sekä Toyotomi Hideyoshin että Tokugawa Ieyasun avustajana.


title: Hosokawa Fujitaka

text: Kun Tokugawan ja Ishida Mitsunarin välille syttyi sota, Mitsunari pyysi Fujitakaa liittymään Länsi-Japanin liittoumaan. Fujitaka kuitenkin kieltäytyi, koska hänen lapsenlapsensa ja Gracia olivat menehtyneet Mitsunarin yritettyä ottaa heidät panttivangeiksi. Sen sijaan Fujitaka toimi kenraalina Ieyasun johtamassa Itä-Japanin liittoumassa, ja hallitsi Tanaben linnaa sekä 500 sotilaan armeijaa. Vuonna 1600 linna joutui Länsi-Japanin joukkojen piirittämäksi, minkä seurauksena Fujitaka ei päässyt osallistumaan ratkaisevaan Sekigaharan taisteluun.


title: Hosokawa Fujitaka

text: Fujitaka on haudattu Kiotoon, mutta hänelle on myös omistettu toinen hauta Kumamotossa.


title: Asin Thottumkal

text: Asin Thottumkal (s. 26. lokakuuta 1985 Kochi, Kerala), myös pelkästään Asin, on intialainen näyttelijä ja malli. Hän aloitti uransa malajalamin-, telugun- ja tamilinkielisissä elokuvissa, mutta siirtyi myöhemmin näyttelemään pääasiassa hindinkielisissä elokuvissa.


title: Asin Thottumkal

text: Asin teki näyttelijändebyyttinsä malajalaminkielisessä elokuvassa "Narendra Makan Jayakanthan Vaka" (2001). Hänen ensimmäinen menestyselokuvansa oli telugunkielinen "Amma Nanna O Tamila Ammayi" (2003), mistä hän voitti Filmfare Awards South -palkinnon. Hänen ensimmäinen tamilinkielinen elokuvansa "M. Kumaran S/O Mahalakshmi" (2004) oli uudelleenfilmatisointi edellisestä. Hän voitti toisen Filmfare Awards South -palkintonsa tamilinkielisestä elokuvasta "Ghajini" (2005). Seuraavaksi hän näytteli naispääosia menestyselokuvissa kuten "Pokkiri" (2007) ja "Dasavathaaram" (2008). Asin teki Bollywood-debyyttinsä elokuvassa "Ghajini" (2008), mistä hän voitti parhaan naistulokkaan Filmfare Awards -palkinnon. Hän näytteli menestyselokuvissa "Ready" (2011), "Housefull 2" (2012) ja "Bol Bachchan" (2012).


title: Asin Thottumkal

text: Kuvatessaan elokuvaa "Ready" Sri Lankassa, Asin oli mukana leireillä, joilla autettiin sisällissodan koskettamia Sri Lankan tamileja. Hän myös johtaa vähäosaisten koulua Intiassa.


title: Asin Thottumkal

text: Asin on kristitty. Hän puhuu seitsemää kieltä: äidinkielensä malajalamin lisäksi tamilia, telugua, hindiä, englantia, ranskaa ja sanskritia. Asin avioitui liikemies Rahul Sharman kanssa sekä kristillisten että hindulaisten rituaalien mukaan Delhissä 19. tammikuuta 2016.


title: Pentti Leino

text: Pentti Leino (s. 1942) on suomalainen suomen kielen emeritusprofessori, joka teki pääosan työurastaan Helsingin yliopistossa. Hän väitteli vuonna 1971 folkloristiikkaa käsittelevällä teoksella "Strukturaalinen alkusointu suomessa" ja tutki uransa alkuvuosina myös runojen metriikkaa, josta hän kirjoitti teoksen "Kieli, runo ja mitta. Suomen kielen metriikka" vuonna 1982. Hänet valittiin 1973 Helsingin yliopiston suomalaisen filologian apulaisprofessoriksi, josta hän siirtyi suomen kielen professoriksi vuonna 1983. Hän jäi professuurista eläkkeelle vuonna 2010. Valtaosa hänen myöhemmästä tutkimuksestaan käsittelee suomen kieliopillisia ja semanttisia piirteitä, ja hän erikoistui kognitiiviseen kielitieteeseen.


title: Dents Blanches

text: Dents Blanches on vuori Chablaisin Alpeilla, Sveitsin ja Ranskan rajalla. Sen korkein huippu on 2 759 metriä merenpinnan tasoa korkeammalla.


title: Dents du Midi

text: Dents du Midi on monihuippuinen vuoriryhmä Chablaisin Alpeilla, Valais'n kantonissa, Sveitsissä. Sen korkein huippu, la Haute Cime, on 3 257 metriä merenpinnan tasoa korkeammalla.


title: Dents du Midi

text: Vuoren seitsemän ”hammasta” () idästä länteen luettuna:


title: Ammunnan maailmanmestaruuskilpailut 1906

text: Vuoden 1906 ammunnan maailmanmestaruuskilpailut järjestettiin Milanossa. Kilpailut olivat kymmenennet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Aiguilles Rouges

text: Aiguilles Rouges on vuorimassiivi Ranskan Esi-Alpeilla, Haute-Savoiessa, Ranskassa, vastapäätä Mont Blancin massiivia. Korkein huippu on Aiguille du Belvédère (koordinaatit ) 2 965 metriä merenpinnan tasosta.


title: Daegu Stadium

text: Daegu Stadium (대구 스타디움) on Etelä-Korean Daegussa sijaitseva urheilustadion. Stadionille mahtuu 66 000 katsojaa ja se on valmistunut vuonna 2001. Stadionilla pelattiin jalkapallon MM-kisojen otteluita vuonna 2002 ja sillä järjestettiin yleisurheilun maailmanmestaruuskilpailut vuonna 2011.


title: Saksan hallinto ja politiikka

text:
Saksan liittotasavalta on edustuksellinen demokratia, jonka valtionpäämies on liittopresidentti. Liittopresidentti valitaan viiden vuoden välein, ja hänen asemansa on seremoniallinen.
Lainsäädäntövalta on käytössä joka neljäs vuosi valittavilla liittopäivillä sekä liittoneuvostolla. Toimeenpanovaltaa käyttää liittokanslerin johtama hallitus. Saksa koostuu
kuudestatoista osavaltiosta joilla on laaja päätösvalta. Osavaltiota johtaa ministeripresidentti.


title: Saksan hallinto ja politiikka

text: Saksan johtavat puolueet ovat keskustaoikeistolainen Saksan kristillisdemokraattinen unioni CDU ja keskustavasemmistolainen Saksan sosiaalidemokraattinen puolue SPD. Ne kilpailevat keskenään johtavan puoleen asemasta, mutta ovat myös olleet yhteishallituksessa 1960-luvun loppupuolella ja 2010-luvulla. CDU:n sisarpuolue Baijerissa on Baijerin kristillissosiaalinen unioni ("Christlich-Soziale Union in Bayern", CSU). Useissa hallituksissa on CDU:n hallituskumppanina ollut liberaali Vapaa demokraattinen puolue FDP. Muita poliittisia puolueita ovat vasemmistopuolue Die Linke ja Saksan vihreät. FDP:n kannatus on 2000-luvulla merkittävästi vähentynyt porvarillisten äänestäjien siirryttyä CDU/CSU:n kannattajiksi.


title: Centralia

text: Centralia voi viitata:


title: Nuoria ihmisiä

text: Nuoria ihmisiä on Ossi Elstelän ja Toivo Särkän ohjaama suomalainen komediaelokuva vuodelta 1943.


title: Nuoria ihmisiä

text: Elokuvan käsikirjoittaja, kirjailija Mika Waltari laati käsikirjoituksen mielessään näyttelijä Hannes Häyrinen, jolle hän kirjoitti roolin tohelosta keksijästä, joka yhtäkkiä huomaa naisten olemassaolon.


title: Nuoria ihmisiä

text: Elokuvan ulkokuvaukset ohjasi Särkkä, studiossa kuvatut jaksot Elstelä. Elokuvan loppupuolen ravintolakohtauksen kehittelystä leikattiin pois pitkähkö jakso, jossa tanssityttö ja vakooja seuraavat Jannea laboratorioon. Siksi tarinassa on selvä aukko. Elokuvan yleisömenestys jäi keskitasoa heikommaksi.


title: Nuoria ihmisiä

text: Aikalaisarvioijat helsinkiläislehdissä olivat tylyjä: elokuva oli lapsilta kielletty, mutta se olisi pitänyt kieltää myös nuorisolta, niin nuorisoelokuva kuin onkin. Nuoriso kuvataan jonninjoutavaksi, vaikka sota-ajan nuoret ahersivat työleireillä. (Toini Aaltonen, Suomen Sosialidemokraatti). Komiikka on alkeellista, henkilötyypit naiiveja (Olavi Vesterdahl, Aamulehti). Helsingin ulkopuolella sen sijaan suhtauduttiin myönteisemmin. Elokuvan nuoria näyttelijöitä pidetään tutustumisen arvoisina, ja vanha tuttavuus Häyrinen saa kehut (J-n, Savo).


title: Nuoria ihmisiä

text: Vuoden 1981 televisioesityksen yhteydessä Pertti Lumirae (Suomen Sosialidemokraatti) löysi elokuvasta ”jonkinlaista sodanaikaista viehätystä" ja Sakari Toiviainen (Ilta-Sanomat) ”tiettyä raikkautta – – ennen kaikkea Hannes Häyrisen notkean ja paikoin aidosti hykerryttävän tulkinnan ansiosta”.


title: Nuoria ihmisiä

text: Eräässä myöhemmässäkin Tv-maailman arviossa elokuvan parhaaksi anniksi nostetaan Häyrisen roolityö, jossa on suorastaan ”hykerryttävää” tulkintaa. Eräs toinen Tv-maailman kriitikko kuitenkin huomauttaa, että vaikka Waltarin käsikirjoittamaa hupailua pidetään yleensä merkityksettömänä, on hän eri mieltä. Hän löytää siitä Waltarin omasta kokemuspiiristä kumpuavaa ironiaa. Esimerkkinä hän mainitsee Kelon ajautumisen Tulenkantajien tyyppiselle runoklubille.


title: Salomon Waara

text: Salomon Adamsson Waara (18. heinäkuuta 1855 Övertorneå, Ruotsi - 11. tammikuuta 1926 Janakkala) oli suomalainen nahkatehtailija. Waara oli kotoisin Aapuan kylästä, Ruotsin puoleisesta Torniojokilaaksosta. Hän perusti Napialan Nahkatehtaan vuonna 1880 Janakkalaan Napialan kylään. Salomon Waara vuokrasi Knuutilan tilalta ruotusotamiehen torpan ja perusti siihen nahkuriverstaan. Työ oli luonteeltaan käsityötä, joka tuotti aluksi mäntti- ja parkkinahkaa. Yritystä laajennettiin vuonna 1882. Nahkuriverstaan tuotteita myytiin markkinoilla mutta sillä oli jo 1800-luvun lopulla oma myymälä Helsingissä. 1900-luvun puolella nahan valmistus sai teollisuuden mitat. Tehdas jatkoi toimintaansa suvun omistuksessa yli sata vuotta, kunnes lopetti vuonna 1991.


title: Bunga bunga

text: Bunga bunga on sanonta, jonka arvellaan olevan peräisin vuodelta 1910. Tuolloin kirjailija Virginia Woolf ystävineen pääsi brittisotalaiva "HMS Dreadnoughtille" esittäytymällä Abessinian prinssin seurueeksi. Seurue näytteli afrikkalaisia huudahtaen "bunga, bunga" aina kun pahaa-aavistamaton kapteeni esitteli laivan ihmeitä. Kun huijaus selvisi, laivastosta tuli pilkanteon kohde ja tapahtuma tuli tunnetuksi Dreadnought-huijauksena.


title: Bunga bunga

text: Vuonna 2011 Bunga bunga -lausahdus saavutti kuuluisuutta, kun se yhdistettiin Italian pääministeri Silvio Berlusconin huvilalla pidettyihin seksijuhliin, joissa alastomat tai vähäpukeiset nuoret naiset esiintyvät juhlien isännälle. Juhlat saivat aikaan suuren skandaalin Italiassa. Tanssija Karima el-Mahrougin mukaan Silvio Berlusconi kertoi kopioineensa Bunga Bunga -juhlan Libyan johtaja Muammar Gaddafin haaremilta.


title: Pykälä (täsmennyssivu)

text: Pykälä voi tarkoittaa seuraavia:Henkilöitä:


title: João Pina

text: João Alexandre Ferreira da Pina (s. 31. heinäkuuta 1981 Lissabon) on portugalilainen judoka, kaksinkertainen Euroopan-mestari.


title: João Pina

text: Pina sai hopeaa alle 20-vuotiaiden EM-kilpailujen 66 kg:n sarjassa Nikosiassa 2000. Hän sijoittui samassa painoluokassa viidenneksi Osakan MM-kilpailuissa 2003 ja seitsemänneksi sekä Bukarestin EM-kilpailuissa 2004 että Ateenan olympialaisissa.


title: João Pina

text: Pina sijoittui 73 kg:n sarjassa viidenneksi Belgradin EM-kilpailuissa 2007. Hän voitti saman painoluokan Euroopan-mestaruuden Wienissä 2010 kukistettuaan loppuottelussa Venäjän Batradz Kaitmazovin sekä Istanbulissa 2011, jossa finaalivastustajana oli venäläinen Murat Kodzokov.


title: João Pina

text: Pina on voittanut kolme maailmancup- ja Continental Open -kilpailua, sijoittunut kerran toiseksi ja kahdeksan kertaa kolmanneksi. Masters-, Grand Slam- ja Grand Prix -kilpailuissa hänellä on yksi turnausvoitto, yksi kakkossija ja yksi kolmossija. Hän on voittanut viisi Portugalin-mestaruutta.


title: Tomáš Surový

text: Tomáš Surový (s. 24. syyskuuta 1981 Banská Bystrica, Tšekkoslovakia) on slovakialainen jääkiekkoilija, pelipaikaltaan hyökkääjä. Hän edustaa KHL-seura Slovan Bratislavaa.


title: Tomáš Surový

text: Surový on HC Banská Bystrican kasvatti. Hän pelasi ensimmäistä kertaa seuran edustusjoukkueessa Slovakian Extraliigassa kaudella 1997–1998 kolmen ottelun verran. Seura putosi Slovakian kakkostasolle, jossa Surový teki seuraavalla kaudella 41 ottelussa 57 tehopistettä. Kaudeksi 2000–2001 Surový siirtyi pääsarjaseura HK ŠKP Popradiin, jossa hän teki 53 ottelussa tehot 22+28=50. NHL-seura Pittsburgh Penguins varasi Surovýn neljännellä kierroksella 120. pelaajana . Surový siirtyi Penguinsin organisaatioon, mutta pelasi kauden 2001–2002 AHL:ssä Wilkes-Barre/Scranton Penguinsissa. Surový debytoi NHL:ssä 14. helmikuuta 2003 ottelussa New York Rangersia vastaan. Ensimmäisen maalinsa hän teki seuraavassa ottelussaan New Jersey Devilsiä vastaan. Surový ei vakiinnuttanut missään vaiheessa paikkaansa NHL:ssä ja pelasi Penguinsissa lähinnä kolmosketjussa. Kaudella 2005–2006 Surový teki 53 ottelussa NHL:ssä tehot 12+13=25.


title: Tomáš Surový

text: Kauden jälkeen joukkue ei tarjonnut Surovýlle jatkosopimusta ja hän siirtyi Elitserien-seura Luleåån. Hän oli 55 pistellään seuran paras pistemies ja Elitserien pistepörssin neljäs. Hän teki kesällä 2007 sopimuksen NHL-seura Phoenix Coyotesin kanssa, mutta hylkäsi sen ja siirtyi toiseen ruotsalaisseura Linköpingiin syyskuussa 2007. Surový oli kaudella 2007–2008 runkosarjassa vaisu, mutta paransi pudotuspeleihin ja teki seuran kanssa kaksivuotisen jatkosopimuksen huhtikuussa 2008. Kaudella 2008–2009 Surový floppasi pahasti ja teki runkosarjassa vain 11 pistettä. Linköping lainasi Surovýn Slovakiaan HC Banská Bystricaan kauden 2009–2010 alussa viiden ottelun ajaksi. Lokakuussa Surovýn palattua Linköpingiin sopimus purettiin ja hän siirtyi Skellefteå AIK:hon loppukaudeksi. Hän floppasi jälleen eikä jatkanut seurassa. Kesäkuussa 2010 Surový teki yksivuotisen sopimuksen KHL-seura Dinamo Riian kanssa. Hän teki kaudella 2010–2011 54 ottelussa tehot 14+18=32 ja pudotuspeleissä kuusi tehopistettä.


title: Tomáš Surový

text: Kaudeksi 2011–2012 Surový siirtyi TsSKA Moskovaan. Pelattuaan kauden TsSKA:ssa hän siirtyi kaudeksi 2012–2013 Lev Prahaan.


title: Tomáš Surový

text: Surový edusti Slovakiaa nuorten MM-kilpailuissa vuosina 2000 ja 2001. Surovýn ensimmäinen miesten arvoturnaus oli talviolympialaiset Torinossa 2006. Hän pelasi samana vuonna Latvian MM-kilpailuissa, joissa hän teki 7 ottelussa tehot 2+2=4. Hän on pelannut MM-kilpailuissa myös vuosina 2007, 2009, 2011 ja 2012.


title: Policarpio Calizaya

text: Policarpio Calizaya Huaca (s. 10. syyskuuta 1962) on bolivialainen entinen yleisurheilija, joka kilpaili kestävyysjuoksussa. Hän osallistui urallaan kolmiin olympialaisiin vuosina 1988–1996. Calizaya kilpaili Soulissa 1988 10 000 metrin matkalla, mutta putosi ensimmäisellä kierroksella. Hän osallistui 10 000 metrin lisäksi myös 5 000 metrille Barcelonan olympialaisissa 1992, muttei päässyt kummassakaan lajissa jatkoon. Calizaya juoksi maratonin Atlantan kisoissa 1996 ja sijoittui 91:seksi jättäen taakseen 20 maaliin asti päässyttä urheilijaa.


title: Policarpio Calizaya

text: "Lähde: Sports-reference"


title: Raha (vuoden 1983 elokuva)

text: Raha ("L’argent") on ranskalainen Robert Bressonin ohjaama elokuva vuodelta 1983. Se oli Bressonin viimeinen elokuva ja perustui löyhästi Leo Tolstoin novelliin ”Väärennetty korkolippu”.


title: Raha (vuoden 1983 elokuva)

text: "Rahan" keskushenkilö on Yvon Targe (Christian Patey), joka saa käsiinsä jo muutamalla henkilöllä kiertäneen väärennetyn setelin. Hän ei tiedä rahaa väärennetyksi, yrittää maksaa sillä ostoksensa ja joutuu vankilaan. Hän menettää kaiken seurauksena työnsä ja ajautuu rikoksiin. Yvon joutuu uudestaan vankilaan, ja siellä ollessaan hänen lapsensa kuolee kurkkumätään ja hänen vaimonsa jättää hänet. Yvon menettää järkensä ja vapauduttaan syyllistyy kylmäveriseen murhaan.


title: Raha (vuoden 1983 elokuva)

text: Bresson voitti elokuvasta Cannesin elokuvajuhlien parhaan ohjaajan palkinnon. "The New York Timesin" kriitikot valitsivat "Rahan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Raha (täsmennyssivu)

text: Raha voi viitata seuraaviin asioihin:


title: Timo Kontio

text: Timo Antero Kontio (s. 28. maaliskuuta 1983 Helsinki) on suomalainen poliitikko ja Nuorisoasuntoliiton 2. varapuheenjohtaja. Koulutukseltaan hän on valtiotieteen ylioppilas ja sosionomi (AMK).


title: Timo Kontio

text: Kontio on toiminut suomalaisessa opiskelija- ja nuorisopolitiikassa monella saralla. Poliittinen ura alkoi vuonna 2001 Sibelius-lukion oppilaskunnan puheenjohtajana. Vuosina 2005–2007 Kontio toimi Diakonia-ammattikorkeakoulun opiskelijakunta O'Diakon hallituksen jäsenenä ja puheenjohtajana. Nyttemmin hän on O'Diakon kunniajäsen. Vuonna 2008 Kontio toimi Suomen ammattikorkeakouluopiskelijakuntien liitto SAMOKin varapuheenjohtajana. SAMOKista hän siirtyi Suomen Ammattiin Opiskelevien Liitto – SAKKI ry:n edunvalvontasihteeriksi ja helmikuussa 2010 SAKKIn vt. pääsihteeriksi.


title: Timo Kontio

text: Kesäkuussa 2010 Kontio valittiin Sosialidemokraattisten nuorten puheenjohtajaksi. Puheenjohtajakautensa aikana hän oli useita kertoja mediassa muun muassa ottaessaan kantaa Mitro Repoon kohdistuneisiin väitteisiin seksuualisesta häirinnästä. Norjan Utöyassa tapahtuneen joukkomurhan jälkeen Kontio järjesti laajan kynttilämielenosoituksen Norjan suurlähetystön edustalla ja oli muutenkin kommentoimassa tapausta suomalaisten nuorten näkökulmasta. Hänen kaudellaan Sosialidemokraattiset nuoret onnistuivat nostamaan Euroopan kattojärjestönsä ECOSYn johtoon suomalaisen Kaisa Pennyn. Kontio uudisti Sosialidemokraattisten nuorten poliittisen ohjelman, joka hyväksyttiin järjestön liittokokouksessa toukokuussa 2012. Samaan aikaan Kontio rakensi Eero Vainion kampanjaa, joka nosti tämän SDP:n varapuheenjohtajaksi. Kontion toimiessa puheenjohtajana Sosialidemokraattiset nuoret onnistuivat nostamaan puolueen johtoon nuorimmat henkilöt vuosikymmeniin.


title: Timo Kontio

text: Kontio työskentelee asunto- ja viestintäministeri Pia Viitasen erityisavustaja Antton Rönnholmin sihteerinä.


title: Timo Kontio

text: Kontio on ollut myös ehdolla eduskuntaan Helsingin vaalipiiristä. Vuoden 2011 vaaleissa Kontio sai 510 ääntä. Vuoden 2012 kuntavaaleissa Kontio sai 170 ääntä Helsingin vaalipiirissä jääden ilman valtuustopaikkaa. Hän toimii 2013–2014 Helsingin nuorisolautakunnan puheenjohtajana.


title: Timo Kontio

text: Kontio on toiminut myös SDP:n Helsingin piirin varapuheenjohtaja ja Iloiset veronmaksajat ry:n hallituksen jäsenenä.


title: Telma Monteiro

text: Telma Alexandra Pinto Monteiro (s. 27. joulukuuta 1985 Lissabon) on portugalilainen judoka.


title: Telma Monteiro

text: Monteiro aloitti kansainvälisen uransa 52 kg:n painoluokassa. Hän sai pronssia alle 20-vuotiaiden EM-kilpailuissa Sarajevossa 2003. Seuraavana vuonna hän saavutti ensimmäisen aikuisten arvokisamitalinsa, pronssia Bukarestin EM-kilpailuissa. Myöhemmin samana vuonna hän voitti alle 20-vuotiaiden Euroopan-mestaruuden Sofiassa ja saman ikäluokan MM-pronssia Budapestissä.


title: Telma Monteiro

text: Monteiro sai 2005 pronssia sekä Rotterdamin EM- että Kairon MM-kilpailuissa. Lisäksi hän sijoittui toiseksi alle 23-vuotiaiden EM-kilpailuissa Kiovassa. Hän voitti Euroopan-mestaruuden Tampereella 2006 kukistettuaan loppuottelussa romanialaisen Ioana Aluas-Dinean. Myöhemmin samana vuonna hän .voitti alle 23-vuotiaiden Euroopan-mestaruuden Moskovassa. Vuonna 2007 hän voitti Euroopan-mestaruuden Belgradissa ja sai MM-hopeaa Rio de Janeirossa. Pekingin olympialaisissa 2008 hän sijoittui yhdeksänneksi.


title: Telma Monteiro

text: Monteiro saavutti ensimmäisen arvokisamitalinsa 57 kg:n painoluokassa voittaessaan Euroopan-mestaruuden Tbilisissä 2009. Myöhemmin samana vuonna hän sai hopeaa Rotterdamin MM-kilpailuissa. Vuonna 2010 hän oli kolmas Wienin EM-kilpailuissa ja toinen Tokion MM-tatamilla. Istanbulin EM-kilpailuissa 2011 hän sai hopeaa. Hän voitti Euroopan-mestaruuden Tšeljabinskissa 2012. Hän sai EM-pronssia 57-kiloisissa Budapestissa 2013 ja Montpellier’ssa 2014. Tšeljabinskin MM-kilpailuissa 2014 hän oli toinen. Hän voitti kultaa Bakun Euroopan kisoissa 2015. Astanan MM-kilpailuissa 2015 hän oli seitsemäs.


title: Telma Monteiro

text: Monteiro saavutti Rio de Janeiron olympialaisissa 2016 pronssia 57 kg:n painoluokassa kukistettuaan pronssiottelussa romanialaisen Corina Căprioriun. Budapestin MM-kilpailuissa 2017 hän sijoittui viidenneksi. Hän saavutti pronssia Tel Avivin EM-kilpailuissa 2018.


title: Telma Monteiro

text: Monteiro on saavuttanut maailmancupeissa ja Continental Open -kilpailuissa kaksitoista turnausvoittoa, kaksi kakkossijaa ja viisi kolmossijaa. Masters- /Grand Prix -/Grand Slam -kilpailuissa hän on saanut seitsemän voittoa, viisi kakkossijaa ja kahdeksan kolmossijaa. Hän on voittanut neljä Portugalin-mestaruutta.


title: Denis Gremelmayr

text: Denis Gremelmayr (s. 16. elokuuta 1981 Heidelberg) on saksalainen tennispelaaja. Parhaimmillaan hän on ollut ATP-listan sijalla 59 toukokuussa 2008.


title: Denis Gremelmayr

text: Grand Slam -turnauksissa Gremelmayer on päässyt parhaimmillaan kolmannelle kierrokselle Australian avoimissa 2006.


title: Denis Gremelmayr

text: Huhtikuussa 2008 Gremelmayr selviytyi välieriin Estorilin ATP-turnauksessa oltuaan maailmanlistan sijalla 104. Ensimmäisellä kierroksella hän voitti maailmanlistan sijalla 25 olleen Jarkko Niemisen. Välierässä Gremelmayer hävisi kuitenkin maailmanlistan ykköselle, Roger Federerille, vaikka voittikin ensimmäisen erän 6–2. Seuraavassa turnauksessaan Barcelonassa Gremelmayer pääsi jälleen välieriin. Turnauksen toisella kierroksella hän voitti maailmanlistan sijalla kahdeksan olleen James Blaken. Välierässä Gremelmayer hävisi maailmanlistan kakkoselle, Rafael Nadalille. 6–1, 6–0. Loppukaudesta Gremelmayer selviytyi välieriin Los Angelesin turnauksessa, jossa hävisi Andy Roddickille.


title: Hanna Gibson

text: Hanna Gibson (s. Julin, s. 16. tammikuuta 1980) on suomalainen näyttelijä. Hän opiskeli Tampereen yliopiston näyttelijätyön laitoksella vuosina 2002–2006 valmistuen teatteritaiteen maisteriksi. Opiskelun jälkeen Gibson on työskennellyt Vaasan kaupunginteatterissa vuosina 2006–2008, Tampereen teatterissa 2008–2011 ja sen jälkeen freelancerina.


title: Joana Ramos

text: Joana Ramos (s. 16. tammikuuta 1982) on portugalilainen judoka.